Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leagtar síos na socruithe trádála is infheidhme maidir le hearraí áirithe ar toradh ar phróiseáil táirgí talmhaíochta iad /* COM/2013/0106 final - 2013/0063 (COD) */





CLÁR NA nÁBHAR MEABHRÁN MÍNIÚCHÁIN..................................................................................................... 4 1........... MEABHRÁN MÍNIÚCHÁIN COMHTHÉACS AN TOGRA...................................... 4 2........... TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNUITHE TIONCHAIR............................................................................................................... 11 3........... EILIMINTÍ DLÍ AN TOGRA...................................................................................... 11 4........... IMPLEACHTAÍ BUISÉADACHA.............................................................................. 12 5........... FAISNÉIS BHREISE.................................................................................................. 12 RIALACHÁIN Ó PHARLAIMINT NA hEORPA AGUS ÓN gCOMHAIRLE lena leagtar síos na socruithe trádála is infheidhme maidir le hearraí áirithe ar toradh ar phróiseáil táirgí talmhaíochta iad............................ 14 CAIBIDIL I ÁBHAR, RAON FEIDHME AGUS SAINMHÍNITHE......................................... 25 CAIBIDIL II ALLMHAIRIÚ TÁIRGÍ TALMHAÍOCHTA PRÓISEÁILTE.............................. 26 Roinn I Forálacha ginearálta maidir le hallmhairí........................................................................... 26 Foroinn I Dleachtanna allmhairiúcháin ar tháirgí talmhaíochta próiseáilte........................................ 26 Foroinn II Ubh‑albaimin agus lachtalbaimin a allmhairiú................................................................ 28 ROINN II Trádáil tosaíochta...................................................................................................... 30 Foroinn I dleachtanna allmhairiúcháin a laghdú............................................................................. 30 Foroinn II Cuótaí taraife.............................................................................................................. 32 ROINN III Bearta cosanta......................................................................................................... 34 ROINN IV Próiseáil isteach........................................................................................................ 35 CAIBIDIL III ONNMHAIRÍ..................................................................................................... 37 ROINN I Aisíocaíochtaí onnmhairiúcháin.................................................................................... 37 Roinn II Deimhnithe aisíocaíochta................................................................................................ 41 Roinn III Bearta eile maidir le honnmhairí..................................................................................... 44 CAIBIDIL IV BEARTA A BHAINEANN LE hALLMHAIRÍ AGUS LE hONNMHAIRÍ ARAON 45 CAIBIDIL V CUMHACHT A THAIRMLIGEAN AGUS AN NÓS IMEACHTA COISTE..... 47 CAIBIDIL VI FORÁLACHA CRÍOCHNAITHEACHA........................................................... 49 IARSCRÍBHINN I.................................................................................................................... 51 IARSCRÍBHINN II................................................................................................................... 60 IARSCRÍBHINN III.................................................................................................................. 77 IARSCRÍBHINN IV.................................................................................................................. 79 IARSCRÍBHINN V................................................................................................................... 81 IARSCRÍBHINN VI.................................................................................................................. 82 MEABHRÁN MÍNIÚCHÁIN 1. MEABHRÁN MÍNIÚCHÁIN COMHTHÉACS AN TOGRA (1) Forais agus cuspóirí an togra A. Maidir leis an Rialachán (AE) atá beartaithe ón gComhairle agus ón bParlaimint a chuirfear in ionad na socruithe trádala le haghaidh táirgí talmhaíochta próiseáilte/earraí nach bhfuil liostaithe in Iarscríbhinn I, atá leagtha síos faoi láthair i Rialachán (CE) Uimh. 1216/2009 ón gComhairle an 30 Samhain 2009 ina leagtar síos na socruithe trádála is infheidhme maidir le hearraí áirithe ar toradh ar phróiseáil táirgí talmhaíochta iad[1], is é a leanas is cuspóir dó: · an Rialachán a ailíniú leis an oibleagáid dhlíthiúil cumhachtaí tarmligthe agus cumhachtaí cur chun feidhme an Choimisiúin a idirdhealú, arna tabhairt isteach le hAirteagal 290 agus le hAirteagal 291 den Chonradh ar Fheidhmiú an Aontais Eorpaigh (TFEU). · an Rialachán a ailíniú leis an Rialachán ó Pharlaimint na hEorpa agus ón gComhairle Uimh. .../... [COM(2010) 799 final] lena mbunaítear comheagraíocht mhargaí talmhaíochta agus maidir le forálacha sonracha i gcomhair táirgí talmhaíochta áirithe[2] Is é an Rialachán seo an Chomheagraíocht Mhargaidh aonair atá beartaithe i gcomhair táirgí talmhaíochta tar éis a ailínithe le ceanglais dlí Conradh Liospóin maidir le cumhachtaí tarmligthe agus cumhachtaí cur chun feidhme an Choimisiúin). · an Rialachán a ailíniú leis an Rialachán ó Pharlaimint na hEorpa agus ón gComhairle Uimh. .../... [COM(2011) 626 final] lena mbunaítear comheagraíocht mhargaí na dtáirgí talmhaíochta[3] Is é an Rialachán seo an Chomheagraíocht Margaidh aonair atá beartaithe i gcomhair táirgí talmhaíochta tar éis a oiriúnaithe don chomhbheartas talmhaíochta (CBT) i dtreo 2020 agus don chreat ilbhliantúil airgeadais (MFF) don tréimhse 2014-2020. · an Rialachán a ailíniú le Rialachán [COM(2011) 629 final] ón gComhairle lena gcinntear beartais maidir le cabhracha agus aisíocaíochtaí a shocrú a bhaineann le comheagraíocht na margaí i gcomhair táirgí talmhaíochta · na hIarscríbhinní a thabhairt cothrom le dáta i gcomhréir le Rialachán (CE) Uimh. 1216/2009 atá i bhfeidhm faoi láthair agus na hIarscríbhinní I agus II a chomhtháthú le cur chun feidhme Rialachán (CE) Uimh. 578/2010 sa bhunghníomh, agus a chur san áireamh nach ndéantar foráil sa togra le haghaidh Rialachán (AE) Uimh. .../... [COM(2011)626 final] maidir le Iarscríbhinn a chur in ionad Iarscríbhinn XX a ghabhann le Rialachán (AE) Uimh. 1234/2007. · an comhchóras trádala le haghaidh ubhalbaimine agus lachtalbaimine, mar atá leagtha síos i Rialachán (AE) Uimh. 614/2009 ón gComhairle an 7 Iúil 2009 maidir leis an gcomhchóras trádála le haghaidh ubhalbaimine agus lachtalbaimine[4] a ailíniú le Conradh Liospóin agus idirdhealú a dhéanamh idir cumhachtaí tarmligthe agus cumhachtaí cur chun feidhme. Chun críocha cuíchóirithe, comhchuibhithe agus simplithe, tá sé beartaithe an comhchóras trádála le haghaidh táirgí talmhaíochta próiseáilte ubhalbaimine agus lachtalbaimine nach gcumhdaítear in Iarscríbhinn I a ghabhann leis an gConradh, agus nach dtagann faoin gComheagraíocht Mhargaidh aonair i gcomhair táirgí talmhaíochta, a chomhtháthú leis an gcóras trádála is infheidhme maidir le hearraí áirithe atá ann ar toradh ar phróiseáil táirgí talmhaíochta iad, arna leagan síos i Rialachán (CE) Uimh. 1216/2009. · an téacs dlí a shimpliú agus a thabhairt cothrom le dáta, téacs atá ann gan athrú mór air ó 1993 i leith ach a códaíodh in 2009, rud a fhágfaidh an téacs níos fusa a léamh agus a thuiscint agus a thabharfaidh bunús dlí níos soiléire agus níos láidre chun rialacha a chur chun feidhme. Chun críocha soiléireachta agus simplithe, baineadh amach forluí le téacsanna eile dlí amhail Rialachán (CE) Uimh. 2913/1992 an 12 Deireadh Fómhair 1992 lena mbunaítear cód Custaim an Chomhphobail[5], Rialachán (CE) Uimh. 2658/87 an 23 Iúil 1987 maidir leis an ainmníocht taraife agus staidrimh agus leis an gComhtharaif Chustaim[6] agus Rialachán (CE) Uimh. 1234/2007 an 22 Deireadh Fómhair 2007 lena mbunaítear comheagraíocht mhargaí talmhaíochta agus maidir le forálacha sonracha i gcomhair táirgí talmhaíochta áirithe (An Rialachán maidir le CEM Aonair)[7]. · creat láidir dlí a chruthú, mar a dhéantar foráil dó leis na Comhaontuithe Saorthrádála, chun na dleachtanna laghdaithe ar allmhairí agus na cuótaí allmhairiúcháin a bhainistiú agus an córas aisíocaíochtaí onnmhairiúcháin a bhainistiú agus an téacs a chur in oiriúint do na gnáthchleachtais sna Comhaontuithe Saorthrádála agus in aisíocaíochtaí onnmhairiúcháin. B. Maidir le hailíniú na gComheagraíochtaí Margaidh Aonair a oiriúnú le Conradh Liospóin baineann sé leis an bpointe a leanas: · tá forálacha comhchosúla sa chomheagraíocht le haghaidh margaí talmhaíochta agus sa chóras trádála le haghaidh táirgí talmhaíochta próiseáilte maidir leis an gcóras allmhairíúcháin nó onnmhairiúcháin le haghaidh táirgí talmhaíochta agus le haghaidh táirgí talmhaíochta próiseáilte faoi seach (mar shampla: dleachtanna allmhairiúcháin laghdaithe, dleachtanna allmhairiúcháin breise, cuótaí allmhairiúcháin, aisíocaíochtaí onnmhairiúcháin, ceadúnais onnmhairiúcháin/deimhnithe aisíocaíochta, etc. ...) Tugtar freisin cumhacht cur chun feidhme don Choimisiún maidir le hinniúlachtaí comhchosúla. Dá bhrí sin, ba cheart go gcuirfí an dá rialachán in oiriúint ar an dóigh céanna do Chonradh Liospóin. C. Maidir le hoiriúnú do na roghanna arna nglacadh don Chomheagraíocht Mhargaidh aonair tar éis 2013 i gcomparáid leis na téacsanna dlí atá ann faoi láthair (Rialachán (CE) Uimh. 1234/2007 agus Rialachán (CE) Uimh. 1216/2009) baineann sé leis seo a leanas: · In Iarscríbhinn XX de Rialachán (CE) Uimh. 1234/2007 ón gComhairle agus in Iarscríbhinn XVII de Rialachán Uimh .../... [COM (2010) 799 final] déantar foráil maidir le liosta earraí próiseáilte atá i dteideal aisíocaíochtaí onnmhairiúcháin a fháil maidir le honnmhairiú táirgí talmhaíochta áirithe a úsáidtear ina monarú. Déantar foráil in Airteagal 133(1)b de Rialachán (AE) uimh .../... [COM(2011) 626 final] go bhféadfaí aisíocaíochtaí onnmhairiúcháin a thabhairt i gcás táirgí talmhaíochta áirithe atá le honnmhairiú i bhfoirm earraí próiseáilte i gcomhréir le Rialachán (CE) Uimh. 1216/2009. Dá bhrí sin, bunaítear leis an togra seo in Iarscríbhinn II liosta na n‑earraí nach bhfuil liostaithe in Iarscríbhinn I atá i dteideal aisíocaíochtaí onnmhairiúcháin. D. Chun an status quo a choinneáil, tá na hIarscríbhinní seo a leanas sa togra: (1) Is é Iarscríbhinn I an liosta ina bhfuil táirgí talmhaíochta próiseáilte agus cuirtear é in ionad Iarscríbhinn II a ghabhann le Rialachán (CE) Uimh. 1216/2009 faoi láthair; (2) Is é Iarscríbhinn II an liosta ina bhfuil earraí nach bhfuil liostaithe in Iarscríbhinn I agus cuirtear é in ionad Iarscríbhinn II atá ann faoi láthair a ghabhann le Rialachán (CE) Uimh. 578/2010 an 29 Meitheamh 2010 maidir le cur chun feidhme Rialachán (CE) Uimh. 1216/2009 ón gComhairle maidir leis an gcóras atá ann chun aisíocaíochtaí onnmhairiúcháin a thabhairt le haghaidh táirgí talmhaíochta áirithe arna n‑onnmhairiú i bhfoirm earraí nach gcumhdaítear in Iarscríbhinn I a ghabhann leis an gConradh, agus critéir a bhaineann le méid na n‑aisíocaíochtaí sin a shocrú[8]; cuirtear é freisin in ionad Iarscríbhinn XX atá ann faoi láthair a ghabhann le Rialachán (CE) Uimh. 1234/2007. (3) Is é Iarscríbhinn III an liosta buntáirgí a úsáidtear chun earraí nach bhfuil liostaithe in Iarscríbhinn I a mhonarú, agus cuirtear é in ionad Iarscríbhinn I atá ann faoi láthair a ghabhann le Rialachán (CE) Uimh. 578/2010; (4) Is é Iarscríbhinn IV an liosta ina bhfuil táirgí talmhaíochta próiseáilte ar a bhféadfadh dleachtanna allmhairiúcháin bhreise a ghearradh agus is é Iarscríbhinn III atá ann faoi láthair a ghabhann le Rialachán (CE) Uimh. 1216/2009; (5) Is é Iarscríbhinn V an liosta ina bhfuil táirgí talmhaíochta a úsáidtear chun táirgí talmhaíochta próiseáilte a mhonarú agus cuirtear é in ionad Iarscríbhinn I atá ann faoi láthair a ghabhann le Rialachán (CE) Uimh. 1216/2009; E. Dá réir sin, is iomchuí Rialachán (CE) Uimh. 1216/2009 agus Rialachán (CE) Uimh. 614/2009 a aisghairm. (2) Comhthéacs ginearálta A. Cumhachtaí tarmligthe agus cumhachtaí cur chun feidhme Bunaítear le hAirteagal 290 agus le hAirteagal 291 den Chonradh ar Fheidhmiú an Aontais Eorpaigh (TFEU) idirdhealú follasach idir, ar thaobh amháin, na cumhachtaí arna dtarmligean chuig an gCoimisiún chun gníomhartha neamhreachtacha a ghlacadh agus, ar an taobh eile, na cumhachtaí a thugtar don Choimisiún gníomhartha cur chun feidhme a ghlacadh: · Féadfaidh an reachtóir trí bhíthin Airteagal 290 den CFAE cumhacht a tharmligean chuig an gCoimisiún chun gníomhartha neamhreachtacha a bhfuil feidhm ghinearálta leo a ghlacadh chun eilimintí neamhriachtanacha áirithe de ghníomh reachtach a fhorlíonadh nó a leasú. Is mar 'gníomhartha tarmligthe' (Airteagal 290(3)) a thagraítear sa téarmaíocht atá in úsáid sa Chonradh do ghníomhartha dlíthiúla a ghlacann an Coimisiún de bhua an Airteagail sin. · In Airteagal 291 den CFAE cuirtear de cheangal ar na Ballstáit bearta uile an dlí náisiúnta is gá a ghlacadh chun gníomhartha Aontais atá ina gceangail de réir dlí a chur chun feidhme. Is féidir cumhachtaí cur chun feidhme a thabhairt don Choimisiún leis na gníomhartha sin i gcás inar gá coinníollacha aonfhoirmeacha chun iad a chur chun feidhme. Is mar 'gníomhartha cur chun feidhme' (Airteagal 291(4)) a thagraítear sa téarmaíocht atá in úsáid sa Chonradh do ghníomhartha dlíthiúla a ghlacann an Coimisiún de bhua an Airteagail seo . Tá comhfhogasú beartaithe do Rialachán (CE) Uimh. 290/2009 maidir le ceanglais nua a thagann as Airteagal 291 agus as Airteagal 1216 den CFAE bunaithe ar cháiliú cúramach na gcumhachtaí atá ag an gCoimisiún cheana faoi Rialachán (CE) Uimh. 1216/2009 agus Rialachán (CE) Uimh. 614/2009 mar chumhachtaí 'tarmligthe' nó 'cur chun feidhme' a oibríodh i bhfianaise chúlra na mbeart cur chun feidhme arna nglacadh ag an gCoimisiún ar bhonn a gcumhachtaí reatha. Tar éis an méid sin a dhéanamh, ullmhaíodh dréacht‑togra. Tugtar leis an tionscnamh sin cumhachtaí don Reachtóir bunús na gcomhaontuithe trádála is infheidhme maidir le táirgí talmhaíochta próiseáilte/earraí nach bhfuil liostaithe in Iarscríbhinn I a shainiú. Is é an Reachtóir a chinneann na treoirlínte ginearálta do na socruithe sin agus na prionsabail ghinearálta ar a bhfuil siad bunaithe. Mar shampla, socraíonn an Reachtóir na prionsabail ghinearálta leis an gcuid talmhaíochta de na dleachtanna allmhairiúcháin a laghdú, le cuótaí allmhairiúcháin a bhainistiú nó le haisíocaíochtaí onnmhairiúcháin a thabhairt. Ar an mbealach céanna, leagann an Reachtóir síos an prionsabal lena mbunaítear córas deimhnithe aisíocaíochta, buneilimintí na rialacha a bhaineann le rátaí aisíocaíochtaí onnmhairiúcháin a shocrú agus le faisnéis a mhalartú. De bhun Airteagal 290 den CFAE, tugann an Reachtóir de chumhacht don Choimisiún eilimintí áirithe neamhriachtanacha gnímh reachtaigh a chomhlánú nó a mhodhnú. Féadfaidh gníomh tarmligthe de chuid an Choimisiúin, dá bhrí sin, na heilimintí breise a chinneadh a theastaíonn ar mhaithe le dea-fheidhmiú na socruithe trádála arna mbunú ag an Reachtóir. Mar shampla, glacfaidh an Coimisiún gníomhartha tarmligthe chun na cearta (cearta aisíocaíochtaí a fháil le haghaidh onnmhairiú earraí nach bhfuil liostaithe in Iarscríbhinn I) agus na hoibleagáidí (oibleagáidí iarratas a chur isteach ar aisíocaíochtaí onnmhairiúcháin a bhaineann le hearraí nach bhfuil liostaithe in Iarscríbhinn I) a leagan síos a eascraíonn ó eisiúint deimhnithe aisíocaíochta agus, lena chois sin, ag brath ar an staid eacnamaíoch, chun na cásanna a shainiú inar gá ráthaíocht a thabhairt chun deimhnithe a eisiúint. Tabharfar de chumhacht don Choimisiún freisin na hiarscríbhinní a ghabhann leis an Rialachán atá beartaithe a chur in oiriúint do chomhaontuithe idirnáisiúnta arna dtabhairt i gcrích nó arna gcur i bhfeidhm go sealadach i gcomhréir le hAirteagal 218 den CFAE. Mar an gcéanna, tarmligeann an Reachtóir an chumhacht chuig an gCoimisiún rialacha iomchuí a ghlacadh chun cur chun feidhme shocruithe fabhracha trádala agus dualgais idirnáisiúnta an Aontais a áirithiú agus chun saobhadh trádála a sheachaint. I gcomhréir le hAirteagal 291 den CFAE tá na Ballstáit freagrach as an gcóras arna bhunú ag an Reachtóir a chur chun feidhme. Is gá, áfach, cur chun feidhme aonfhoirmeach na scéime a áirithiú sna Ballstáit. Dá bhrí sin, tugann an Reachtóir cumhachtaí cur chun feidhme don Choimisiún, i gcomhréir le hAirteagal 291(2) den CFAE, maidir leis na coinníollacha aonfhoirmeacha do chur chun feidhme na socruithe trádála agus creat ginearálta seiceálacha a chuirfidh na Ballstáit chun feidhme. Ba cheart na cumhachtaí sin a fheidhmiú i gcomhréir le Rialachán (CE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta i dtaobh na sásraí maidir le rialú ag na Ballstáit ar fheidhmiú inniúlachtaí chur chun feidhme an Choimisiúin[9]. Ba cheart an nós imeachta scrúdúcháin a úsáid chun na gníomhartha a ghlacadh lena gcuirtear an Rialachán seo chun feidhme ó tharla go mbaineann na gníomhartha sin leis an CBT dá dtagraítear i bpointe (ii) d'Airteagal 2(2)(b) de Rialachán (AE) Uimh. 182/2011. Chun éifeachtúlacht agus feidhmiú rianúil na socruithe trádála a áirithiú, ba cheart cumhachtaí a thabhairt don Choimisiún tascanna áirithe riaracháin nó bainistíochta a dhéanamh i gcomhréir leis an méid seo a leanas: na praghsanna ionadaíocha agus na truicearmhéideanna a shocrú chun críocha dleachtanna allmhairiúcháin agus leibhéal na dleachta allmhairiúcháin bhreise a shocrú; eisiúint ceadúnas allmhairiúcháin le haghaidh ubhalbaimine agus lachtalbaimine a theorannú, a dhiúltú nó a chur ar fionraí, agus san am céanna a áirithiú nach dtéann na cainníochtaí a bhíonn ar fáil thar an gcuóta taraife agus go ndéantar na cainníochtaí taraife nach n‑úsáidtear a ath‑leithdháileadh; bainistíocht a dhéanamh ar an bpróiseas a bhfuil sé d'aidhm aige a ráthú nach n‑úsáidfear cainníochtaí thar a bhfuil ceadaithe faoin gcóras próiseála isteach gan na dálaí eacnamaíocha a scrúdú roimh ré agus bainistíocht a dhéanamh ar na bearta teicniúla a bhaineann leis an gcóras deimhnithe aisíocaíochta a choigeartú chun an caiteachas a choinneáil laistigh de na teorainneacha buiséid atá ar fáil. B. Cumhachtaí na Comhairle faoi Airteagal 43(3) den CFAE In Airteagal 43(3) den CFAE déantar foráil go 'nglacfaidh an Chomhairle, ar thogra ón gCoimisiún, na bearta a bhaineann le praghsanna, tobhaigh, cabhair agus srianta cainníochtúla a shocrú'. Is eisceacht ó Airteagal 43(2) den CFAE atá san fhoráil sin lena gceanglaítear an gnáthnós imeachta reachtach a úsáid chun 'comheagraíocht na margaí talmhaíochta dá bhforáiltear in Airteagal 40(1) agus na forálacha eile is gá chun cuspóirí an chomhbheartais talmhaíochta a shaothrú'. Is eisceacht é freisin ar Airteagal 207(2) TFEU lena gceanglaítear go n‑úsáidfear an gnáthnós imeachta reachtach chomh maith chun "bearta ina saineofar an creat chun an comhbheartas tráchtála a chur chun feidhme" a ghlacadh. Mar eisceacht, is gá Airteagal 43(3) den CFAE a fhorléiriú mar sin go sriantach chun a áirithiú gur féidir leis an Reachtóir a shainchumais reachtacha a fheidhmiú faoi Airteagal 43(2) agus faoi Airteagal 207(2) den CFAE. Áirítear leis sin go rialaíonn an Reachtóir buneilimintí an chomhbheartais talmhaíochta agus an chomhbheartais tráchtála. Áirítear leis sin freisin na cinntí polaitiúla a ghlacadh a mhúnlaíonn an struchtúr agus a dhéanann a n‑ionstraimí agus a n‑éifeachtaí a chinneadh. I bhfianaise an mhéid sin, níor cheart an nós imeachta sonrach atá leagtha síos in Airteagal 43(3) den CFAE a chur i bhfeidhm ach i gcás saincheiste dá dtagraítear san fhoráil sin ar saincheist í nach cuid de chinntí beartais bhunúsaigh arna bhforchoimeád don Reachtóir faoi Airteagal 43(2) agus faoi Airteagal 207(2) den CFAE í. Dá bhrí sin, i gcás ina bhfuil dlúthbhaint ag an tsaincheist le substaint pholaitiúil na gcinntí atá le déanamh ag an Reachtóir, níor cheart Airteagal 43(3) den CFAE a chur i bhfeidhm. Dá thoradh sin, tá an togra bunaithe ar na prionsabail seo a leanas: – Ní fhéadfaidh ach an Reachtóir Cinneadh a ghlacadh maidir leis na paraiméadair struchtúrtha agus le buneilimintí an chomhbheartais talmhaíochta agus an chomhbheartais tráchtála. Mar shampla, maidir leis an scéim aisíocaíochtaí onnmhairiúcháin le haghaidh earraí nach bhfuil liostaithe in Iarscríbhinn I arna bunú le Rialachán 1216/2009 agus a cuid eilimintí ar fad (deimhnithe aisíocaíochta, cúlchiste na n‑onnmhairtheoirí beaga), ba cheart di fanacht ar leibhéal an Reachtóra, mar go mbíonn dlúthbhaint idir na heilimintí sin agus an sainmhíniú ar a bhfuil sa scéim arna bunú ag an Reachtóir agus teorainneacha an chórais sin. – Is í an Chomhairle a dhéanfaidh na bearta maidir le praghsanna a shocrú, tobhaigh, cabhracha agus srianta cainníochtúla dá dtagraítear in Airteagal 43(3) nach dtagann faoi raon feidhme Airteagal 43(2) den CFAE. Mar shampla, ba cheart go gcinnfeadh an Chomhairle faoi Airteagal 43(3) den TEFU na prionsabail ghinearálta a bhaineann le rátaí aisíocaíochtaí onnmhairiúcháin a shocrú. I bhfianaise an mhéid sin, moltar gurb í an Chomhairle a dhéanfaidh na bearta maidir le socrú na rátaí aisíocaíochta dá dtagraítear in Airteagal 43(3) nach dtagann faoi raon feidhme Airteagal 43(2) den CFAE. Is bonn neamhspleách é Airteagal 43(3) den CFAE don Chomhairle chun gníomhartha dlí a ghlacadh. Chun na rátaí aisíocaíochta a shocrú beidh feidhm ag Airteagal 43(3) agus ar mhaithe le soiléireacht, tá an Coimisiún i ndiaidh togra ar leithligh a ghlacadh le haghaidh Rialachán ón gComhairle maidir le haisíocaíochtaí a shocrú a dhéanann tagairt shonrach don bhforáil sin. I gcomhpháirt lena bhfuil de dhíth i gcomhthéacs oiriúnú an Rialacháin maidir le CEM (CE) Uimh. 1234/2007 a ghabhann le Conradh Liospóin, tá an Coimisiún i ndiaidh an togra sin a chur faoi bhráid na Comhairle (COM(2011) 629 final[10]). C. An Comhbheartas Talmhaíochta tar éis 2013 Is é cuspóir an togra maidir le Rialachán (CE) ón gComhairle agus ón Pharlaimint Uimh. .../... [COM(2011) 626 final] an CEM aonair a chur in oiriúint don chomhbheartas talmhaíochta tar éis 2013 agus don chreat ilbhliantúil airgeadais 2012-2020. San am atá i láthair is é is ábhar le pléití fhada tuirsiúla ar leibhéal na Comhairle agus na Parlaiminte. Tá an Rialachán atá beartaithe ó Pharlaimint na hEorpa agus ón gComhairle bunaithe ar scrúdú faichilleach ar thogra nua le haghaidh an CEM tar éis 2013 agus ar na hoiriúnaithe is gá ar shocruithe dlí atá ann faoi láthair maidir le socruithe tráchtála le haghaidh táirgí talmhaíochta próiseáilte/earraí nach bhfuil liostaithe in Iarscríbhinn I chun an status quo a choinneáil mar atá. Dá thoradh sin, aistrítear an liosta ina bhfuil na hearraí nach bhfuil liostaithe in Iarscríbhinn I atá i dteideal aisíocaíochtaí onnmhairiúcháin (Iarscríbhinn XX a ghabhann le Rialachán (CE) Uimh. 1234/2007, Iarscríbhinn XVII a ghabhann le COM(2010) 799 final) ón Rialachán maidir le CEM aonair chuig an Rialachán ina leagtar síos na socruithe tráchtála is infheidhme maidir le hearraí áirithe ar toradh ar phróiseáil táirgí talmhaíochta iad. (3) Comhsheasmhacht le beartais agus cuspóirí eile an Aontais Tá an togra i gcomhréir leis an gcomhbheartas talmhaíochta agus leis an gcomhbheartas tráchtála. Tá an togra i gcomhréir leis an togra chun an Rialachán maidir le CEM aonair a chur in oiriúint do Chonradh Liospóin (COM(2010) 799 final). Tá an togra i gcomhréir leis an gcomhbheartas talmhaíochta (CBT) tar éis 2013 agus go háirithe leis an togra chun an Rialachán maidir le CEM aonair (CE) Uimh. .../... [COM(2010) 799 final] a chur in oiriúint don CBT a bheidh ann tar éis 2013 (COM(2011) 626 final). Ar mhaithe le comhsheasmhacht agus chun bealach éalaithe dlíthiúil a sheachaint, is gá an togra seo a chur in oiriúint do thoradh na bpléití sa Chomhairle agus sa Pharlaimint faoi thograí (COM(2010)799 final) agus (COM(2011) 626 final). Tá an togra i gcomhréir le reachtaíocht custaim an Aontais freisin agus go háirithe le Rialachán (CEE) Uimh. 2913/92 ón gComhairle an 12 Deireadh Fómhair 1992 lena mbunaítear Comhchód Custaim agus tá sé i gcomhréir le Rialachán (CEE) Uimh. 2658/87 ón gComhairle dar dáta 23 Iúil 1987 maidir leis an ainmníocht taraife agus staidrimh agus leis an gComhtharaife Custaim. Beidh an dá Rialachán deireanacha sin ailínithe le Conradh Liospóin freisin. Dá bhrí sin, a luaithe a ghlacfar téacs críochnaitheach na Rialachán sin, d'fhéadfadh go mbeadh gá leis an togra seo a chur in oiriúint dá réir sin. 2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNUITHE TIONCHAIR (4) Comhairliúchán leis na páirtithe leasmhara Cuireadh in iúl do na Ballstáit agus bhí siad rannpháirteach trí bhíthin grúpa saineolaithe. (5) Saineolas a bhailiú agus a úsáid Ní raibh aon ghá le comhairliúchán leis na páirtithe leasmhara ná le saineolas seachtrach toisc gur ábhar idirinstitiúideach é an togra chun Rialachán (CE) Uimh. 1216/2009 ón gComhairle a chomhfhogasú do Chonradh Liospóin agus baineann le gach Rialachán ón gComhairle. Is amhlaidh an cás maidir leis an oiriúnú don CBT tar éis 2013 agus don chreat ilbhliantúil airgeadais nua do 2014-2020, rud teicniúil atá ann go díreach i ngeall ar an Rialachán maidir le CEM aonair (CE) Uimh. .../... [COM(2011)626 final] a ghlacadh. (6) Measúnú tionchair Níl aon ghá le measúnú tionchair os rud é gur ábhar instidiúideach é an togra chun Rialachán Uimh. 1216/2009 a chomhfhogasú do Chonradh Liospóin agus baineann sé le gach Rialachán ón gComhairle agus tá an comhfhogasú don Rialachán maidir leis an CEM aonair nua ann mar thoradh ar an CBT nua tar éis 2013 agus mar thoradh ar an gcreat ilbhliantúil airgeadais nua 2014-2020. 3. EILIMINTÍ DLÍ AN TOGRA (1) Achoimre ar an ngníomhaíocht atá beartaithe 1. Cumhachtaí tarmligthe agus cumhachtaí cur chun feidhme an Choimisiúin a shainaithint i Rialachán (CE) Uimh. 1216/2009 agus an nós imeachta comhfhreagrach chun na gníomhartha sin a ghlacadh go comhthreomhar le hailíniú CEM aonair (COM(2010) 799 final) le Conradh Liospóin. 2. Rialachán (CE) Uimh. 1216/2009 a chur in oiriúint don Rialachán [COM(2011)626 final] don CEM aonair nua i gcomhthéacs an CBT tar éis 2013 agus i gcomhthéacs an chreata ilbhliantúla airgeadais 2014-2020. 3. An comhchóras trádála le haghaidh ubhalbaimine agus lachtalbaimine a chomhtháthú (Rialachán (CE) Uimh 614/2009) sa chóras trádála le haghaidh táirgí talmhaíochta próiseáilte (Rialachán (CE) Uimh. 1216/2009). (2) Bunús dlí Airteagal 43(2) agus Airteagal 207(2) den Chonradh ar Fheidhmiú an Aontais Eorpaigh. (3) Prionsabal na coimhdeachta Is inniúlacht eisiach den Aontas é an beartas tráchtála – dá bhrí sin ní féidir ach leis an Aontas amháin, seachas na Ballstáit aonair, reachtaíocht a rith maidir le cúrsaí tráchtála. Inniúlacht atá roinnte idir an AE agus na Ballstáit is ea an beartas talmhaíochta. Fágann sé sin nach mbainfear d'inniúlacht na mBallstát mura rithfidh an tAontas reachtaíocht sa réimse seo. Tá an togra seo teoranta do Rialachán (CE) Uimh. 1216/2009 agus do Rialachán (CE) Uimh. 614/2009 a chur in oiriúint do cheanglais nua arna dtabhairt isteach le Conradh Liospóin ar lámh amháin, agus don chomhbheartas talmhaíochta nua tar éis 2013 ar an lámh eile, agus ní bheidh tionchar aige sin ar chur chuige an Aontais ar an mbealach sin. (4) Prionsabal na comhréireachta (5) Comhlíonann an togra prionsabal na comhréireachta a éilíonn go mbunaítear gach Cinneadh agus beart faoi seach ar mheasúnú cothrom agus ar leasanna a chothromú, agus ar rogha réasúnach meáin freisin. (6) Rogha ionstraimí An ionstraim atá beartaithe: Rialachán ó Pharlaimint na hEorpa agus ón gComhairle. Ní bheadh ionstraimí eile leormhaith ar an gcúis seo a leanas: tá cur i bhfeidhm díreach ann de bharr nádúr an CBT agus an chomhbheartais tráchtála agus de bharr a riachtanas bainistíochta; is saintréith barr-riachtanach é sin de reachtaíocht CBT agus reachtaíocht trádála. 4. IMPLEACHTAÍ BUISÉADACHA Níl aon chaiteachas breise ón Aontas i gceist leis an mbeart seo. 5. FAISNÉIS BHREISE Cuirfidh an togra feabhas ar thuiscint an téacs dlí agus ar an rochtain air, trí na socruithe trádála a leagan síos a bhaineann le hearraí áirithe a thagann de thoradh táirgí talmhaíochta a phróiseáil. Comhdhlúthóidh sé an bunús dlí le cur chun feidhme Rialachán agus déanfaidh sé an téacs a ailíniú le forálacha an Choimisiúin atá ann faoi láthair, mar shampla foráil a chur leis a cheadaíonn cuótaí allmhairiúcháin a oscailt agus an dóigh lena mbainistiú. Ina theannta sin, bainfidh sé amach neamhchomhréireachtaí sa téacs dlí atá ann faoi láthair amhail Airteagal 14 de Rialachán (CE) Uimh. 1216/2009 ón gComhairle a thagraíonn do chur chun feidhme an Choimisiúin maidir le Rialachán (CE) Uimh. 1460/96[11], agus san am céanna beidh cur chun feidhme Rialachán (CE) Uimh. 1460/96 ón gComhairle ann mar bhunús dlí do Rialachán (CE) Uimh. 1216/2009. 2013/0063 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leagtar síos na socruithe trádála is infheidhme maidir le hearraí áirithe ar toradh ar phróiseáil táirgí talmhaíochta iad TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) agus Airteagal 207(2) de, Ag féachaint don togra ón gCoimisiún Eorpach, Tar éis an dréachtghníomh reachtach a chur chuig na Parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa[12], Ag gníomhú dóibh i gcomhréir leis an ngnáthnós imeachta reachtach[13], De bharr an méid seo a leanas: (1) Rialachán (CE) Uimh. 1216/2009 ón gComhairle an 30 Samhain 2009 lena leagtar síos na socruithe trádála is infheidhme maidir le hearraí áirithe ar toradh ar phróiseáil táirgí talmhaíochta iad[14] agus Rialachán (CE) Uimh. 614/2009 ón gComhairle an 7 Iúil 2009 maidir leis an gcomhchóras trádála le haghaidh ubh‑albaimine agus lachtalbaimine[15], is gá iad a oiriúnú de thoradh theacht i bhfeidhm Chonradh Liospóin, go háirithe maidir leis an idirdhealú a rinneadh ann idir na cumhachtaí atá ag an gCoimisiún gníomhartha tarmligthe a ghlacadh agus na cumhachtaí atá aige gníomhartha cur chun feidhme a ghlacadh. Is gá tuilleadh oiriúnuithe chun soiléireacht agus trédhearcacht na dtéacsanna atá ann cheana a fheabhsú. (2) Go dtí seo ba é Rialachán (CE) Uimh. 1234/2007 ón gComhairle an 22 Deireadh Fómhair 2007 lena mbunaítear comheagraíocht mhargaí talmhaíochta agus maidir le forálacha sonracha i gcomhair táirgí talmhaíochta áirithe (an Rialachán maidir le CEM Aonair)[16] príomhionstraim an chomhbheartais talmhaíochta dá bhforáiltí sa Chonradh. (3) Faoi chuimsiú an athchóirithe ar an gcomhbheartas talmhaíochta, cuirfear Rialachán (AE) Uimh. .../... ó Pharlaimint na hEorpa agus ón gComhairle [COM (2011) 626 final][17], in ionad Rialachán (AE) Uimh. 1234/2007, le héifeacht ón 1 Eanáir 2014. Ba cheart Rialachán (CE) Uimh. 1216/2009 agus Rialachán (CE) Uimh. 614/2009 a oiriúnú chun an Rialachán sin a chur san áireamh chun comhsheasmhacht na socruithe trádála le tríú tíortha a choinneáil i gcás táirgí talmhaíochta ar thaobh amháin agus i gcás earraí ar toradh ar phróiseáil táirgí talmhaíochta iad ar an taobh eile. (4) Úsáidtear earraí talmhaíochta áirithe chun idir tháirgí talmhaíochta próiseáilte agus earraí nach bhfuil liostaithe in Iarscríbhinn I a ghabhann leis an gConradh a mhonarú. Is gá bearta a dhéanamh faoin gcomhbheartas talmhaíochta agus faoin gcomhbheartas tráchtála araon chun an tionchar atá ag trádáil i dtáirgí agus in earraí den sórt sin ar ghnóthú chuspóirí Airteagal 39 den Chonradh a chur san áireamh agus chun na héifeachtaí a chur san áireamh a bhaineann le bearta arna nglacadh chun Airteagal 43 den Chonradh a chur chun feidhme ar sheasamh eacnamaíoch na dtáirgí agus na n‑earraí sin, i bhfianaise na ndifríochtaí idir na costais a bhaineann le táirgí talmhaíochta a sholáthar san Aontas agus ar an margadh domhanda. (5) San Aontas, déantar idirdhealú idir táirgí talmhaíochta atá liostaithe in Iarscríbhinn I a ghabhann leis an gConradh agus táirgí talmhaíochta próiseáilte nach bhfuil liostaithe in Iarscríbhinn I chun staid na talmhaíochta agus staid thionscal an bhia san Aontas a chur san áireamh. D'fhéadfadh sé nach mbeifí in ann an t‑idirdhealú céanna a dhéanamh i dtríú tíortha áirithe lena dtugann an tAontas comhaontuithe i gcrích. Ba cheart foráil a dhéanamh, dá bhrí sin, maidir leis na rialacha ginearálta is infheidhme ar tháirgí talmhaíochta próiseáilte nach bhfuil liostaithe in Iarscríbhinn I a ghabhann leis an gConradh a shíneadh chuig táirgí talmhaíochta áirithe atá liostaithe san Iarscríbhinn sin má fhoráiltear i gcomhaontú idirnáisiúnta maidir le asamhlú an dá chineál táirge sin. (6) Chun cosc a chur ar na tionchair dhíobhálacha a d'fhéadfadh a bheith ag allmhairiú táirgí talmhaíochta próiseáilte áirithe ar mhargadh an Aontais agus ar éifeachtúlacht an chomhbheartais talmhaíochta, nó chun gníomhú in aghaidh na dtionchar sin, ba cheart é a bheith indéanta allmhairiú táirgí den sórt sin a chur faoi réir dleacht bhreise a íoc, má chomhlíontar coinníollacha áirithe. (7) Táirgí talmhaíochta próiseáilte nach bhfuil áirithe in Iarscríbhinn I a ghabhann leis an gConradh is ea ubh‑albaimin agus lachtalbaimin. Ar chúiseanna comhchuibhithe agus simpliúcháin, ba cheart an comhchóras trádála le haghaidh ubh‑albaimine agus lachtalbaimine atá leagtha síos i Rialachán (CE) Uimh. 614/2009 a chomhtháthú leis na socruithe trádála is infheidhme maidir le hearraí áirithe ar toradh ar phróiseáil táirgí talmhaíochta iad. Ós rud é gur féidir ubh‑albaimin a chur in ionad uibheacha cuid mhaith den am agus gur féidir lachtalbaimin a chur ina n‑ionad roinnt áirithe uaireanta, ba cheart na socruithe trádála i gcás ubh‑albaimine agus lachtalbaimine a bheith ar aon dul leis na socruithe trádála i gcás uibheacha. (8) Is gá na príomhrialacha a leagan síos lena rialaítear na socruithe trádála is infheidhme maidir le táirgí talmhaíochta próiseáilte agus earraí nach bhfuil in Iarscríbhinn I ar toradh ar phróiseáil táirgí talmhaíochta iad. Is gá freisin foráil a dhéanamh maidir le dleachtanna allmhairiúcháin laghdaithe a shocrú agus cuótaí taraife a shocrú agus aisíocaíochtaí onnmhairiúcháin a dheonú i gcomhréir leis na príomhrialacha sin. Ba cheart na srianta ar dhleachtanna allmhairiúcháin agus ar fhóirdheontais onnmhairiúcháin a eascraíonn ó na gealltanais atá tugtha ag an Aontas faoi chomhaontuithe na hEagraíochta Domhanda Trádála agus comhaontuithe déthaobhacha, a chur san áireamh sna rialacha agus sna forálacha sin. (9) De thoradh na dlúthbhainte idir margadh na hubh‑albaimine agus na lachtalbaimine agus margadh na n‑uibheacha, ba cheart an deis a bheith ann a cheangal go gcaithfear ceadúnas allmhairiúcháin a thaispeáint i gcomhair allmhairiú ubh‑albaimine agus lachtalbaimine agus na socruithe próiseála isteach i gcás ubh‑albaimine agus lachtalbaimine a chur ar fionraí má chuireann socruithe próiseála isteach na hubh‑albaimine nó na lachtalbaimine isteach ar mhargadh an Aontais sna táirgí sin nó ar mhargadh na n‑uibheacha nó más dóigh go gcuirfidís isteach air. Ba cheart é a bheith indéanta eisiúint ceadúnas allmhairiúcháin i gcomhair ubh‑albaimine agus lachtalbaimine agus scaoileadh i saorchúrsaíocht na dtáirgí sin atá faoi réir ceadúnais, a chur faoi réir ceanglas maidir le foinse agus tionscnamh an táirge. (10) Chun éabhlóid na trádála agus forbairtí sa mhargadh, riachtanais mhargaí na hubh‑albaimine agus na lachtalbaimine nó mhargadh na n‑uibheacha agus torthaí an fhaireacháin ar allmhairiú ubh‑albaimine agus lachtalbaimine a chur san áireamh, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh i ndáil le hallmhairiú ubh‑albaimine agus lachtalbaimine chun iad a scaoileadh i saorchúrsaíocht a chur faoi réir ceadúnais allmhairiúcháin a thaispeáint, na cearta agus na hoibleagáidí a eascraíonn ón gceadúnas allmhairiúcháin sin agus a éifeachtaí dlíthiúla a shainiú, leibhéal an lamháltais a chinneadh maidir le hurramú na hoibleagáide allmhairiú, na rialacha a leagan síos maidir le tásca tionscnaimh agus foinse má tá sé sin éigeantach, foráil a dhéanamh maidir le heisiúint ceadúnas allmhairiúcháin agus scaoileadh i saorchúrsaíocht a bheith faoi réir doiciméad a thaispeáint a d'eisigh tríú tír nó eintiteas lena ndeimhnítear inter alia tionscnamh, barántúlacht agus saintréithe cáilíochta na dtáirgí, na rialacha a leagan síos maidir le haistriú na gceadúnas allmhairiúcháin, na rialacha is gá a leagan síos i gcomhair iontaofacht agus éifeachtúlacht chóras na gceadúnas allmhairiúcháin agus foráil a dhéanamh maidir le cúnamh sonrach riaracháin idir Ballstáit nuair is gá chun calaois nó neamhrialtachtaí a chosc nó chun déileáil leo, na cásanna a chinneadh nach gceanglaítear ceadúnas allmhairiúcháin a thaispeáint iontu agus na cásanna nach gceanglaítear urrús a thaisceadh iontu agus rialacha a leagan síos maidir le forálacha cothrománacha i dtaobh ceadúnas allmhairiúcháin i gcomhair táirgí talmhaíochta agus rialacha cothrománacha maidir le hurrúis a chur i bhfeidhm i gcás ceadúnas allmhairiúcháin i gcomhair ubh‑albaimine agus lachtalbaimine. (11) Tá tairgí talmhaíochta próiseáilte áirithe ann nach bhfuil liostaithe in Iarscríbhinn I den Chonradh agus a fhaightear ag baint úsáide as táirgí talmhaíochta atá faoi réir an chomhbheartais talmhaíochta. Dá bhrí sin, ba cheart do na dleachtanna a chuirtear i bhfeidhm ar allmhairiú na dtáirgí talmhaíochta próiseáilte sin an difear idir praghsanna an mhargaidh dhomhanda agus praghsanna mhargadh an Aontais a fhrithchothromú i gcás na dtáirgí talmhaíochta a úsáidtear chun iad a tháirgeadh agus ba cheart dóibh iomaíochas an tionscail phróiseála lena mbaineann a áirithiú. (12) Faoi chomhaontuithe tosaíochta áirithe déantar laghduithe ar dhleachtanna allmhairiúcháin ar tháirgí talmhaíochta próiseáilte, a d'fhéadfadh céimniú amach a bheith mar thoradh orthu, a dheonú maidir le comhpháirteanna talmhaíochta na ndleachtanna allmhairiúcháin faoi chuimsiú bheartas tráchtála an Aontais. Ba cheart na laghduithe sin a leagan síos trí thagairt a dhéanamh do na comhpháirteanna talmhaíochta is infheidhme maidir le trádáil neamhthosaíochta. (13) Ba cheart don chomhpháirt talmhaíochta de na dleachtanna allmhairiúcháin an difear a fhrithchothromú idir praghsanna na dtáirgí talmhaíochta a úsáidtear chun na táirgí talmhaíochta próiseáilte i gceist a tháirgeadh ar an margadh domhanda agus ar mhargadh an Aontais. Dá bhrí sin, is gá dlúthbhaint a choinneáil idir an ríomh ar an gcomhpháirt talmhaíochta den dleacht allmhairiúcháin is infheidhme maidir le táirgí talmhaíochta próiseáilte agus an dleacht is infheidhme maidir le táirgí talmhaíochta arna n‑allmhairiú i staid neamhathraithe. (14) Chun na comhaontuithe idirnáisiúnta a chur chun feidhme lena bhforáiltear maidir le laghdú nó céimniú amach dleachtanna allmhairiúcháin ar tháirgí talmhaíochta próiseáilte ar bhonn táirgí talmhaíochta sonracha a úsáideadh nó a mheastar a úsáideadh chun na táirgí talmhaíochta próiseáilte a mhonarú, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh i ndáil le liosta de na táirgí talmhaíochta sonracha a mheastar a úsáideadh a bhunú, na cainníochtaí coibhéiseacha agus na rialacha a leagan síos i gcomhair tiontú cainníochtaí de tháirgí talmhaíochta eile seachas na táirgí sin a mheastar a úsáideadh ina gcainníochtaí coibhéiseacha de na táirgí talmhaíochta sonracha sin, na heilimintí is gá a leagan síos chun an chomhpháirt talmhaíochta laghdaithe agus na dleachtanna breise laghdaithe a ríomh agus modhanna a leagan síos chun iad a ríomh, na ceanglais dhoiciméadúcháin iomchuí a leagan síos agus na méideanna diomaibhseacha a leagan síos a socrófar na comhpháirteanna talmhaíochta laghdaithe agus na dleachtanna breise ar shiúcra agus ar phlúr ag nialas ina gcás. (15) Féadfar lamháltais taraife allmhairiúcháin a dheonú i gcomhair cainníochtaí neamhtheoranta de na hearraí lena mbaineann nó féadfar iad a dheonú i gcomhair cainníochtaí teoranta a thagann faoi chuóta taraife. I gcás ina ndéanfar, faoi chomhaontuithe tosaíochta áirithe, lamháltais taraife a dheonú laistigh de chuótaí taraife, ba cheart don Choimisiún na cuótaí a oscailt agus a bhainistiú. Ar chúiseanna praiticiúla, tá sé fíor‑riachtanach bainistiú na comhpháirte neamhthalmhaíochta de na dleachtanna allmhairiúcháin ar an hearraí ar comhaontaíodh tosaíochtaí taraife ina leith a bheith faoi réir na rialacha céanna le bainistiú na comhpháirte talmhaíochta. (16) De thoradh na dlúthbhainte idir margadh na hubh‑albaimine agus na lachtalbaimine agus margadh na n‑uibheacha, ba cheart cuótaí taraife i gcás ubh‑albaimine agus lachtalbaimine a oscailt agus a bhainistiú ar an dóigh chéanna leis na cuótaí taraife d'uibheacha faoi Rialachán (AE) Uimh. .../... [COM(2011)626 final]. Más gá, ba cheart a chur san áireamh sa mhodh bainistíochta riachtanais soláthair mhargadh an Aontais agus an riachtanas a chothromaíocht a chaomhnú, agus ba cheart é a bheith bunaithe ar mhodhanna a úsáideadh san am a chuaigh thart, ag cur san áireamh na gceart a eascraíonn ó chomhaontuithe na hEagraíochta Domhanda Trádála. (17) Chun rochtain chothrom ar an margadh agus cóir chomhionann a áirithiú d'oibreoirí, chun riachtanais soláthair mhargadh an Aontais a chur san áireamh agus chun cothromaíocht an mhargaidh sin a chaomhnú, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh i ndáil leis na coinníollacha a leagan síos nach mór a chomhlíonadh chun iarratas a chur isteach laistigh de chuóta taraife, agus leis na forálacha a bhaineann le cearta a aistriú laistigh de chuóta taraife, le foráil a dhéanamh maidir le rannpháirtíocht i gcuóta taraife a bheith faoi réir ceadúnas allmhairiúcháin a thaispeáint agus le hurrús a thaisceadh agus forálacha a leagan síos maidir le fianaise dhoiciméadach agus ceanglais nó srianta is infheidhme maidir le cuótaí taraife. (18) D'fhéadfadh sé nach bhféadfaidh amhábhair ón Aontas éileamh na dtionscal próiseála ar amhábhair thalmhaíochta a chumhdach ina iomláine i ndálaí iomaíochta. Le Rialachán (CEE) Uimh. 2913/92 an 12 Deireadh Fómhair 1992 lena mbunaítear Cód Custaim an Chomhphobail[18] ligtear isteach earraí den sórt sin faoi na socruithe maidir le próiseáil isteach faoi réir chomhlíonadh na gcoinníollacha eacnamaíocha atá sainithe i Rialachán (CEE) Uimh. 2454/93 ón gCoimisiún an 2 Iúil 1993 lena leagtar síos forálacha maidir le cur chun feidhme Rialachán (CEE) Uimh. 2913/92 ón gComhairle lena mbunaítear Cód Custaim an Chomhphobail[19]. In imthosca atá sainithe go soiléir, ba cheart a mheas go bhfuil coinníollacha eacnamaíocha arna gcomhlíonadh chun cainníochtaí áirithe de tháirgí talmhaíochta faoi na socruithe próiseála isteach a ligean isteach. Ba cheart na cainníochtaí sin a chinneadh ar bhonn cothromaíochta soláthair. Ba cheart rochtain chothrom ar na cainníochtaí atá ar fáil, agus cóir chomhionann oibreoirí agus soiléireacht a áirithiú trí chóras deimhnithe próiseála isteach a eiseoidh na Ballstáit. (19) Chun bainistiú stuama agus éifeachtúil ar na socruithe próiseála isteach a áirithiú, agus dálaí mhargadh an Aontais maidir leis na tráchtearraí lena mbaineann agus riachtanais agus cleachtais na dtionscal próiseála á gcur san áireamh, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh i ndáil le liosta de tháirgí talmhaíochta sonracha a bhunú ar féidir deimhniúcháin phróiseála isteach a eisiúint ina dtaobh, leis na coinníollacha agus na ceanglais incháilitheachta a leagan síos nach mór d'oibreoirí a chomhlíonadh chun iarratas a chur isteach ar dheimhniúcháin phróiseála isteach, leis na cearta a eascraíonn ó na deimhniúcháin phróiseála isteach agus a n‑éifeachtaí dlíthiúla, le forálacha a bhaineann le haistriú na gceart sin idir oibreoirí agus le forálacha maidir le fianaise dhoiciméadach agus i ndáil leis na rialacha is gá a leagan síos le go mbeidh córas na ndeimhnithe próiseála isteach iontaofa agus éifeachtúil. (20) Ba cheart socruithe a dhéanamh chun aisíocaíochtaí onnmhairiúcháin a dheonú, laistigh den teorainn atá leagtha síos i ngealltanais an Aontais leis an Eagraíocht Dhomhanda Trádála, i gcás táirgí talmhaíochta áirithe a úsáidtear chun earraí a mhonarú nach bhfuil liostaithe in Iarscríbhinn I a ghabhann leis an gConradh ionas nach ngearrfar pionós ar tháirgeoirí na n‑earraí sin mar gheall ar na praghsanna ag a gcaithfidh siad a soláthairtí a fháil de thoradh an chomhbheartais talmhaíochta. Leis na haisíocaíochtaí sin níor cheart ach an difear idir praghas táirge talmhaíochta ar mhargadh an Aontais agus ar an margadh domhanda a chumhdach. Dá bhrí sin, ba cheart na socruithe sin a bhunú mar chuid de na socruithe trádála i gcomhair earraí áirithe ar toradh ar phróiseáil táirgí talmhaíochta iad. (21) Ba cheart an liosta d'earraí nach bhfuil in Iarscríbhinn I a bhunú ag cur san áireamh thionchar an difir idir praghsanna na dtáirgí talmhaíochta a úsáidtear chun iad a tháirgeadh ar mhargadh an Aontais agus ar an margadh domhanda agus an gá atá ann an difear sin a fhrithchothromú ina iomláine nó i bpáirt, le honnmhairiú a éascú i gcás na dtáirgí talmhaíochta a úsáidtear sna hearraí lena mbaineann nach bhfuil in Iarscríbhinn I. (22) Is gá a áirithiú nach ndeonaítear aon aisíocaíocht onnmhairiúcháin i gcás earraí allmhairithe nach bhfuil in Iarscríbhinn I a scaoiltear i saorchúrsaíocht agus a athonnmhairítear, a onnmhairítear i ndiaidh a bpróiseála nó a ionchorpraítear in earraí eile nach bhfuil in Iarscríbhinn I. I gcás gránach, ríse, bainne agus táirgí bainne nó uibheacha allmhairithe a scaoiltear i saorchúrsaíocht, is gá a áirithiú nach ndeonaítear aon aisíocaíocht má onnmhairítear na hearraí i ndiaidh a bpróiseála nó má ionchorpraítear iad in earraí nach bhfuil in Iarscríbhinn I. (23) Ba cheart na rátaí aisíocaíochta onnmhairiúcháin i gcás táirgí talmhaíochta a onnmhairítear i bhfoirm earraí nach bhfuil in Iarscríbhinn I a shocrú i gcomhréir leis na rialacha agus leis na rialacha mionsonraithe céanna agus i gcomhréir leis na nósanna imeachta céanna leis na rátaí aisíocaíochta onnmhairiúcháin i gcás táirgí talmhaíochta a onnmhairítear i staid neamhathraithe de bhun Rialachán (AE) Uimh. .../... [COM(2011) 626 final] agus Rialachán (CE) Uimh. .../... ó Pharlaimint na hEorpa agus ón gComhairle [COM(2011) 629 final]. (24) I bhfianaise na dlúthbhainte idir earraí nach bhfuil in Iarscríbhinn I agus na táirgí talmhaíochta a úsáidtear chun na hearraí sin nach bhfuil in Iarscríbhinn I a mhonarú, ar thaobh amháin, agus an difear idir na hearraí agus na táirgí sin ar an taobh eile, is gá foráil a dhéanamh maidir leis na rialacha cothrománacha agus na coinníollacha a bhaineann le haisíocaíochtaí onnmhairiúcháin agus ceadúnais onnmhairiúcháin, arna nglacadh de bhun Rialachán (AE) Uimh. .../... [COM(2011) 626 final], a chur i bhfeidhm maidir le hearraí nach bhfuil in Iarscríbhinn I. Is gá foráil a dhéanamh freisin maidir le forálacha cothrománacha i ndáil le hurrúis, seiceálacha, fíorú agus pionóis arna nglacadh de bhun Rialachán (AE) Uimh. .../... ó Pharlaimint na hEorpa agus ón gComhairle [COM(2011)628 final][20] agus arna leagan síos ann, a chur i bhfeidhm maidir le hearraí nach bhfuil in Iarscríbhinn I. (25) Chun próisis mhonaraíochta shonracha agus ceanglais trádála earraí nach bhfuil in Iarscríbhinn I agus a ionchorpraíonn táirgí talmhaíochta áirithe a chur sna áireamh, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh i ndáil le rialacha a leagan síos a bhaineann le sainiú agus saintréithe na n‑earraí nach bhfuil in Iarscríbhinn I atá le honnmhairiú agus na dtáirgí talmhaíochta arna n‑úsáid chun iad a mhonarú, chomh maith le rialacha maidir leis na haisíocaíochta onnmhairiúcháin a ríomh i gcás táirgí talmhaíochta áirithe a onnmhairítear i ndiaidh a bpróiseála go hearraí nach bhfuil in Iarscríbhinn I, rialacha maidir le cruthúnas ar chomhdhéanamh na n‑earraí arna n‑onnmhairiú nach bhfuil in Iarscríbhinn I, rialacha maidir leis an gcruthúnas simplithe gur baineadh an ceann scríbe amach i gcás aisíocaíochtaí difreáilte, rialacha maidir leis an gceanglas úsáid a dhearbhú i gcás táirgí talmhaíochta allmhairithe áirithe, rialacha maidir le táirgí talmhaíochta eile a asamhlú le buntáirgí agus maidir leis an gcainníocht tagartha a chinneadh i gcás gach ceann de na buntáirgí, rialacha maidir le hiarratas a chur isteach ar dheimhnithe i gcomhair onnmhairiú earraí áirithe nach bhfuil in Iarscríbhinn I chuig cinn scríbe áirithe, agus na deimhnithe sin a eisiúint, má tá foráil maidir leis sin i gcomhaontú idirnáisiúnta arna thabhairt i gcrích ag an Aontas i gcomhréir le hAirteagal 218 den Chonradh, agus rialacha maidir le cur i bhfeidhm na bhforálacha cothrománacha i dtaobh aisíocaíochtaí onnmhairiúcháin i gcomhair táirgí talmhaíochta agus maidir le hurrúis, seiceálacha, fíoruithe agus pionóis ar earraí nach bhfuil in Iarscríbhinn I. (26) Ba cheart comhlíonadh na dteorainneacha onnmhairiúcháin a eascraíonn ó chomhaontuithe idirnáisiúnta arna dtabhairt i gcrích ag an Aontas i gcomhréir le hAirteagal 218 den Chonradh a áirithiú trí dheimhnithe aisíocaíochta a eisiúint do na tréimhsí tagartha atá leagtha síos sna comhaontuithe, ag cur san áireamh an méid bhliantúil dá bhforáiltear i ndáil le honnmhaireoirí beaga. (27) Ba cheart aisíocaíochtaí onnmhairiúcháin a dheonú suas leis an méid iomlán atá ar fáil, ag brath ar staid ar leith na trádála in earraí nach bhfuil in Iarscríbhinn I. Ba cheart do chóras na ndeimhnithe aisíocaíochta bainistiú éifeachtúil a éascú ar mhéideanna na n‑aisíocaíochtaí. (28) Ba cheart foráil a dhéanamh maidir le deimhnithe aisíocaíochta arna n‑eisiúint ag na Ballstáit, le go mbeidh siad bailí ar fud an Aontais agus maidir lena n‑eisiúint a bheith faoi réir urrús a thaisceadh lena ráthaítear go gcuirfidh an t‑oibreoir iarratas isteach ar aisíocaíochtaí. Ba cheart rialacha a leagan síos maidir le haisíocaíochtaí a dheonú faoin gcóras réamhshocrúcháin i gcomhair na rátaí aisíocaíochta uile is infheidhme agus i gcomhair taiscthe agus scaoilte urrús. (29) Chun faireachán a dhéanamh ar an gcaiteachas ar aisíocaíochtaí onnmhairiúcháin agus ar chur chun feidhme chóras na ndeimhnithe aisíocaíochta, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh i ndáil leis na cearta agus na hoibleagáidí a shainiú a eascraíonn ó dheimhniúcháin aisíocaíochta, na rialacha a shonrú a bhaineann lena n‑aistriú, na cásanna nach gceanglaítear iontu deimhniú aisíocaíochta a thaispeáint ná urrús a thaisceadh, agus an méid lamháltais a shonrú i gcás neamhurramú na hoibleagáide iarratas a chur isteach ar aisíocaíochtaí agus rialacha maidir le rialacha cothrománacha do cheadúnais allmhairiúcháin agus d'urrúis a chur i bhfeidhm ar dheimhnithe aisíocaíochta. (30) Agus tionchar beart spriocdhírithe a bhaineann le haisíocaíochtaí onnmhairiúcháin á chur san áireamh, ba cheart aird a thabhairt ar fhiontair a phróiseálann táirgí talmhaíochta go ginearálta agus go háirithe ar chás fiontar beag agus meánmhéide. I bhfianaise na riachtanas sonrach atá ag onnmhaireoirí beaga, ba cheart méid foriomlán a leithdháileadh orthu in aghaidh gach bliana buiséid agus ba cheart iad a bheith díolmhaithe ón gceanglas deimhnithe aisíocaíochta a chur isteach faoi na socruithe maidir le haisíocaíocht onnmhairiúcháin. (31) I gcás ina nglactar, de bhun Rialachán (AE) Uimh. .../... [COM(2011) 626 final], bearta maidir le honnmhairiú táirge talmhaíochta agus inar dócha go gcuirfí isteach ar bhaint amach chuspóirí na mbeart sin dá n‑onnmhaireofaí earraí nach bhfuil in Iarscríbhinn I ach a bhfuil méid mór den táirge talmhaíochta sin iontu, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh i ndáil le foráil a dhéanamh chun bearta coibhéiseacha a dhéanamh maidir le honnmhairiú na n‑earraí sin nach bhfuil in Iarscríbhinn I. (32) Faoi chomhaontaithe tosaíochta áirithe, féadfaidh an tAontas teorainn a chur le dleachtanna allmhairiúcháin agus ar mhéideanna is iníoctha i ndáil le honnmhairí chun difríochtaí a fhrithchothromú, ina n‑iomláine nó i bpáirt, i bpraghas táirgí talmhaíochta a úsáidtear le haghaidh tháirgeadh na dtáirgí talmhaíochta próiseáilte nó na n‑earraí nach bhfuil in Iarscríbhinn I atá i gceist. Is gá a leagan síos i gcás na dtáirgí talmhaíochta próiseáilte sin agus na n‑earraí nach bhfuil in Iarscríbhinn I go bhfuil na méideanna sin le Cinneadh le chéile mar chuid den dleacht fhoriomlán agus go bhfrithchothromóidh siad na difríochtaí idir praghsanna na dtáirgí talmhaíochta nach mór a chur san áireamh ar mhargadh na tíre nó an réigiúin lena mbaineann agus ar mhargadh an Aontais. (33) Ós rud é go bhféadfadh comhdhéanamh táirgí talmhaíochta próiseáilte agus earraí nach bhfuil in Iarscríbhinn I a bheith ábhartha i dtaobh na socruithe trádála atá leagtha síos sa Rialachán seo a chur i bhfeidhm i gceart, ba cheart an deis a bheith ann a gcomhdhéanamh a chinneadh trí anailísí cáilíochtúla agus cainníochtúla a dhéanamh. (34) Chun comhaontuithe idirnáisiúnta arna dtabhairt i gcrích ag an Aontas a chur chun feidhme agus chun soiléireacht agus comhsheasmhacht a áirithiú le Rialachán (CEE) Uimh. 2658/87 ón gComhairle an 23 Iúil 1987 maidir leis an ainmníocht taraife agus staidrimh agus leis an gComhthairif Chustaim[21], ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh i ndáil le codanna áirithe den Rialachán seo agus na hIarscríbhinní a ghabhann leis a leasú chun na gcríoch sin. (35) Ba cheart foráil a dhéanamh go dtabharfaidh na Ballstáit don Choimisiún agus dá chéile an fhaisnéis a bhfuil gá léi chun na socruithe trádála i gcomhair táirgí talmhaíochta próiseáilte agus earraí nach bhfuil in Iarscríbhinn I a chur chun feidhme. (36) Chun malartú iomchuí faisnéise idir na Ballstáit agus an Coimisiún a áirithiú ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh i ndáil le cineál agus sórt na faisnéise atá le malartú a shainiú, na modhanna chun an fhaisnéis sin a roinnt, na rialacha maidir le cearta rochtana ar an bhfaisnéis agus ar na córais faisnéise agus na coinníollacha agus modhanna a bhaineann leis an bhfaisnéis sin a fhoilsiú. (37) Chun ualaí riaracháin nach bhfuil gá leo ar oibreoirí agus ar údaráis náisiúnta a sheachaint ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh i ndáil le tairseach a shocrú nach ndéanfar méideanna a thobhach ná a dheonú faoina bun i ndáil le dleachtanna allmhairiúcháin, dleachtanna allmhairiúcháin breise, dleachtanna allmhairiúcháin laghdaithe, aisíocaíochtaí onnmhairiúcháin agus méideanna atá le tobhach nó le híoc agus praghas a Cinneadh le chéile á fhritháireamh. (38) Chun dálaí aonfhoirmeacha a áirithiú chun an Rialachán seo a chur chun feidhme maidir le hallmhairí agus socruithe próiseála isteach, ba cheart cumhachtaí cur chun feidhme a thabhairt don Choimisiún i ndáil le bearta lena gcinntear na táirgí talmhaíochta próiseáilte ar cheart dleachtanna allmhairiúcháin breise a bheith infheidhme orthu chun cosc a chur ar thionchair dhíobhálacha ar mhargadh an Aontais nó chun gníomhú in aghaidh na dtionchar sin, bearta chun na dleachtanna allmhairiúcháin breise sin a chur i bhfeidhm maidir le teorainneacha ama chun an praghas allmhairiúcháin a chruthú, fianaise dhoiciméadach a chur isteach, agus urrúis a thaisceadh agus na dleachtanna allmhairiúcháin breise a chinneadh, bearta lena socraítear na praghsanna ionadaíocha agus na truicearmhéideanna chun dleachtanna allmhairiúcháin breise a chur i bhfeidhm, agus bearta lena gcinntear leibhéal na ndleachtanna sin bunaithe ar an difear idir na praghsanna tagartha agus na truicearphraghsanna nó idir na praghsanna allmhairiúcháin CAL agus na truicearphraghsanna, i gcomhréir le gealltanais idirnáisiúnta an Aontais, bearta maidir le hiarratais a chur isteach ar cheadúnais allmhairiúcháin i gcás ubh‑albaimine agus lachtalbaimine, maidir leis na ceadúnais allmhairiúcháin sin a eisiúint agus a úsáid, maidir lena dtréimhse bailíochta, maidir leis an méid urrúis atá le cur isteach i ndáil leis na ceadúnais sin, maidir leis an gcruthúnas gur comhlíonadh na ceanglais maidir le húsáid na gceadúnas sin, maidir le ceadúnais athsholáthair agus ceadúnais dhúblacha a eisiúint, maidir leláimhseáil ceadúnas allmhairiúcháin ag na Ballstáit, maidir le malartú na faisnéise is gá chun bainistiú a dhéanamh ar chóras na gceadúnas allmhairiúcháin i gcomhair ubh‑albaimine agus lachtalbaimine agus maidir le rialacha cothrománacha le haghaidh ceadúnas allmhairiúcháin agus rialacha cothrománacha le haghaidh urrús a chur i bhfeidhm ar cheadúnais allmhairiúcháin i gcomhair ubh‑albaimine agus lachtalbaimine, bearta lena gcuirtear teorainn leis na cainníochtaí ar féidir na ceadúnais sin a eisiúint ina dtaobh, lena ndiúltaítear cainníochtaí ar cuireadh iarrtas isteach ina dtaobh agus lena gcuirtear ar fionraí taisceadh iarratas chun an margadh a bhainistiú, bearta maidir le dleachtanna allmhairiúcháin a shocrú ar tháirgí talmhaíochta próiseáilte agus socruithe trádála tosaíochta á gcur chun feidhme, bearta lena leagtar síos na cainníochtaí de tháirgí talmhaíochta a mheastar a úsáideadh chun na táirgí talmhaíochta próiseáilte a mhonarú chun na dleachtanna allmhairiúcháin is infheidhme i dtrádáil tosaíochta a laghdú nó a chéimniú amach agus bearta a theastaíonn chun atreorú trádála a sheachaint, bearta lena leagtar síos na cuótaí taraife bliantúla chun táirgí talmhaíochta próiseáilte agus táirgí talmhaíochta áirithe a allmhairiú i gcomhréir le gealltanais idirnáisiúnta an Aontais, bearta maidir le bainistiú na gcuótaí taraife sin, bearta chun forálacha sonracha atá leagtha síos i gcomhaontuithe idirnáisiúnta a chur i bhfeidhm maidir le, inter alia, doiciméad a thaispeáint a d'eisigh an tír onnmhairiúcháin agus maidir le ceann scríbe agus úsáid an táirge, bearta ag leagan síos tréimhse bailíochta ceadúnas allmhairiúcháin, an méid urrúis atá le taisceadh, na rialacha maidir le húsáid na gceadúnas allmhairiúcháin sin, na rialacha sonracha i ndáil leis na nósanna imeachta faoina dtaiscfear iarratais ar allmhairiú, go háirithe, agus faoina ndeonófar údaruithe laistigh den chuóta taraife, bearta maidir lena ráthú nach sáraítear na cainníochtaí atá ar fáil laistigh de na cuótaí taraife, bearta maidir le cainníochtaí nár úsáideadh den chuóta taraife a ath‑leithdháileadh, bearta maidir le bearta cosanta a ghlacadh i gcoinne allmhairiú isteach san Aontas i gcomhréir le Rialachán (CE) Uimh. 260/2009 ón gComhairle an 26 Feabhra 2009 maidir le na rialacha ar allmhairí[22] agus Rialachán (CE) Uimh. 625/2009 ón gComhairle an 7 Iúil 2009 maidir le comhrialacha ar allmhairí ó thríú tíortha áirithe[23] nó bearta cosanta dá bhforáiltear i gcomhaontuithe idirnáisiúnta, bearta maidir le cainníocht na dtáirgí talmhaíochta a bhféadfar deimhnithe próiseála isteach a eisiúint ina dtaobh, bearta maidir le cur chun feidhme chóras na ndeimhnithe próiseála isteach i dtaca le doiciméid agus nósanna imeachta chun iarratais a thaisceadh agus deimhnithe próiseála isteach a eisiúint, bearta maidir le bainistiú na ndeimhnithe próiseála isteach ag na Ballstáit agus na nósanna imeachta a bhaineann le cúnamh riaracháin idir na Ballstáit, bearta lena gcuirtear teorainn leis na cainníochtaí ar féidir deimhnithe próiseála isteach a úsáid ina dtaobh, lena ndiúltaítear cainníochtaí ar cuireadh iarratas isteach ina dtaobh i dtaca leis na deimhnithe sin agus lena gcuirtear ar fionraí taisceadh iarratas ar dheimhnithe próiseála isteach i gcásanna ina gcuirtear iarratais isteach ar chainníochtaí móra, agus bearta lena gcuirtear ar fionraí úsáid próiseála nó socruithe próiseála isteach i gcás ubh‑albaimine agus lachtalbaimine. (39) Chun coinníollacha aonfhoirmeacha a áirithiú i gcomhair chur chun feidhme an Rialacháin seo maidir le honnmhairí agus le forálacha ginearálta áirithe, ba cheart cumhachtaí cur chun feidhme a thabhairt don Choimisiún i ndáil le bearta maidir le rátaí aisíocaíochta a chur i bhfeidhm, maidir leis an modh lena ríomhtar na haisíocaíochtaí onnmhairiúcháin, maidir le táirgí áirithe a asamhlú le buntáirgí agus cáilíocht tagartha buntáirgí a chinneadh, maidir le bainistiú deimhnithe chun táirgí áirithe nach bhfuil in Iarscríbhinn I a onnmhairiú chuig cinn scríbe áirithe má fhoráiltear maidir leis sin i gcomhaontú idirnáisiúnta arna thabhairt i gcrích ag an Aontas i gcomhréir le hAirteagal 218 den Chonradh agus maidir le láimhseáil táirgí a théann ar ceal agus caillteanas cainníochta le linn an phróisis mhonaraíochta agus láimhseáil fotháirgí, bearta lena sainítear na nósanna imeachta maidir le dearbhú agus cruthú chomhdhéanamh na n‑earraí onnmhairithe nach bhfuil in Iarscríbhinn I a bhfuil gá leo chun an córas aisíocaíochta onnmhairiúcháin a chur chun feidhme, bearta maidir le forálacha cothrománacha i dtaobh aisíocaíochtaí onnmhairiúcháin, urrúis, seiceálacha, fíorú agus pionóis a chur i bhfeidhm ar aisíocaíochtaí onnmhairiúcháin i gcomhair earraí nach bhfuil in Iarscríbhinn I, bearta maidir le cur chun feidhme chóras na ndeimhnithe aisíocaíochta onnmhairiúcháin maidir le doiciméid agus nósanna imeachta chun iarratais a thaisceadh agus chun deimhnithe aisíocaíochta a eisiúint, maidir leis an méid urrúis atá le taisceadh agus leis an modh lena gcruthú gur comhlíonadh na hoibleagáidí a eascraíonn ón deimhniú aisíocaíochta, bearta maidir le bainistiú deimhnithe aisíocaíochta onnmhairiúcháin ag na Ballstáit agus leis na nósanna imeachta a bhaineann le cúnamh riaracháin idir na Ballstáit i dtaobh na ndeimhnithe aisíocaíochta, bearta maidir leis an méid foriomlán a leithdháiltear ar onnmhaireoirí beaga a shocrú agus leis an tairseach díolúine a shocrú ó na deimhnithe aisíocaíochta a thaispeántar, bearta maidir le forálacha cothrománacha i dtaobh ceadúnas onnmhairiúcháin agus urrús a chur i bhfeidhm ar dheimhnithe aisíocaíochta, bearta lena gcuirtear teorainn leis na méideanna ar féidir deimhnithe aisíocaíochta a eisiúint ina leith, lena ndiúltaítear méideanna ar cuireadh iarratas isteach ina dtaobh agus lena gcuirtear ar fionraí taisceadh iarratas ar dheimhnithe aisíocaíochta i gcás ina bhfuiltear ag cur isteach ar mhéid mór, na rialacha, na nósanna imeachta agus na critéir theicniúla a bhfuil gá leo chun bearta eile a chur i bhfeidhm maidir le honnmhairiú, bearta maidir le dleachtanna allmhairiúcháin a leagan síos agus a fhoilsiú mar aon le méideanna is iníoctha ar onnmhairí i gcás fritháireamh díreach i dtrádáil tosaíochta, bearta lena n‑áirithítear i gcás táirgí talmhaíochta próiseáilte atá dearbhaithe le haghaidh a n‑onnmhairithe faoi chomhaontú trádála tosaíochta gurb amhlaidh a onnmhairítear faoi chomhaontú tosaíochta trádála, bearta maidir leis na modhanna chun anailís cháilíochtúil agus chainníochtúil a dhéanamh ar tháirgí talmhaíochta próiseáilte agus earraí nach bhfuil in Iarscríbhinn I, leis na forálacha teicniúla atá riachtanach chun na táirgí talmhaíochta próiseáilte agus na hearraí nach bhfuil in Iarscríbhinn I a shainaithint agus leis na nósanna imeachta chun críche táirgí talmhaíochta próiseáilte agus earraí nach bhfuil in Iarscríbhinn I a aicmiú san Ainmníocht Chomhcheangailte, bearta a bhfuil gá leo chun oibleagáidí an Choimisiúin agus na mBallstát maidir le malartú faisnéise a chur chun feidhme agus bearta chun faisnéis agus doiciméid a chur ar fáil. (40) Na cumhachtaí cur chun feidhme sin, cé is moite dóibh siúd a bhaineann le bearta chun na praghsanna ionadaíocha agus na truicearmhéideanna a shocrú chun críocha dleachtanna allmhairiúcháin breise a chur i bhfeidhm agus chun leibhéal na ndleachtanna sin a shocrú i gcomhréir le gealltanais idirnáisiúnta an Aontais, le bearta lena gcuirtear teorainn leis na cainníochtaí ar féidir ceadúnais allmhairiúcháin, deimhnithe phróiseála isteach agus deimhnithe aisíocaíochta a úsáid ina dtaobh, lena ndiúltaítear cainníochtaí ar cuireadh iarratas isteach ina dtaobh i ndáil leis na ceadúnais agus na deimhnithe sin agus lena gcuirtear ar fionraí taisceadh iarratas ar na ceadúnais agus na deimhnithe sin, le bearta lena ráthaítear nach sárófar na cainníochtaí atá ar fáil laistigh den chuóta taraife agus le bearta chun cainníochtaí den chuóta taraife nár úsáideadh a ath‑leithdháileadh, ba cheart iad a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta i dtaobh na sásraí maidir le rialú ag na Ballstáit ar fheidhmiú inniúlachtaí chur chun feidhme an Choimisiúin[24]. (41) Ba cheart an nós imeachta scrúdúcháin a úsáid chun na gníomhartha a ghlacadh lena gcuirtear an Rialachán seo chun feidhme ó tharla go mbaineann na gníomhartha sin leis an gcomhbheartas talmhaíochta dá dtagraítear i bpointe (ii) d'Airteagal 2(2)(b) de Rialachán (AE) Uimh. 182/2011. (42) Ba cheart don Choimisiún gníomhartha cur chun feidhme is infheidhme gan mhoill a ghlacadh más rud é, i gcásanna cuí‑réasúnaithe a bhaineann le bearta cosanta i gcoinne allmhairiú táirgí talmhaíochta próiseáilte isteach san Aontas nó le suaitheadh nó suaitheadh féideartha ar mhargadh an Aontais a éilíonn úsáid phróiseála nó socruithe próiseála isteach a chur ar fionraí i gcás ubh‑albaimine agus lachtalbaimine, gur gá sin ar mhórchúiseanna práinne. (43) Tá sé fíorthábhachtach go rachadh an Coimisiún i mbun comhairliúchán iomchuí le linn a oibre ullmhúcháin sula nglacfaidh sé gníomhartha tarmligthe, lena n‑áirítear comhairliúcháin le saineolaithe. Agus é ag ullmhú agus ag tarraingt suas gníomhartha tarmligthe, ba cheart don Choimisiún a áirithiú go gcuirfear na doiciméid ábhartha chuig Parlaimint na hEorpa agus chuig an gComhairle go comhuaineach tráthúil iomchuí. (44) I gcomhréir le prionsabal na comhréireachta is gá agus is iomchuí chun bunchuspóir an Rialacháin seo a bhaint amach na socruithe trádála a leagan síos a mbeidh feidhm acu maidir le hearraí áirithe ar toradh ar phróiseáil táirgí talmhaíochta iad. Ní théann an Rialachán seo thar a bhfuil riachtanach chun na cuspóirí atá beartaithe a bhaint amach, i gcomhréir le hAirteagal 5(4) den Chonradh ar an Aontas Eorpach. (45) Ba cheart Rialachán (CE) Uimh. 1216/2009 agus Rialachán (CE) Uimh. 614/2009 a aisghairm dá réir sin. (46) Chun comhsheasmhacht leis an gcomhbheartas talmhaíochta a áirithiú, ba cheart feidhm a bheith ag an Rialachán seo ón dáta céanna le Rialachán (AE) Uimh. .../... [COM (2011)626 final maidir le hathchóiriú an CBT], TAR ÉIS AN RIALACHÁN SEO A GHLACADH: CAIBIDIL I ÁBHAR, RAON FEIDHME AGUS SAINMHÍNITHE Airteagal 1 Ábhar agus raon feidhme Leagtar síos leis an Rialachán seo na socruithe trádála is infheidhme maidir le hallmhairiú táirgí talmhaíochta próiseáilte agus onnmhairiú earraí nach bhfuil in Iarscríbhinn I agus táirgí talmhaíochta atá ionchorpraithe sna hearraí sin nach bhfuil in Iarscríbhinn I. Beidh feidhm ag an Rialachán seo freisin maidir le hallmhairiú táirgí talmhaíochta i gcás ina bhfuil foráil maidir le hasamhlú na dtáirgí sin le táirgí talmhaíochta próiseáilte atá faoi réir trádála tosaíochta déanta i gcomhaontú idirnáisiúnta arna thabhairt i gcrích nó arna chur i bhfeidhm go sealadach i gcomhréir le hAirteagal 218 den Chonradh. Airteagal 2 Sainmhínithe Chun críocha an Rialacháin seo, beidh feidhm ag na sainmhínithe seo a leanas: (a) ciallaíonn "táirgí talmhaíochta" táirgí atá liostaithe in Airteagal 1 de Rialachán (AE) Uimh. …/… [COM(2011)626 final]; (b) ciallaíonn "táirgí talmhaíochta próiseáilte" táirgí atá liostaithe in Iarscríbhinn I a ghabhann leis an Rialachán seo; (c) ciallaíonn "earraí nach bhfuil in Iarscríbhinn I" na táirgí sin nach bhfuil liostaithe in Iarscríbhinn I a ghabhann leis an gConradh agus atá liostaithe in Iarscríbhinn II a ghabhann leis an Rialachán seo; (d) ciallaíonn "buntáirgí" na táirgí talmhaíochta sin atá liostaithe in Iarscríbhinn III a ghabhann leis an Rialachán seo; (e) ciallaíonn "comhpháirt talmhaíochta" cuid den dleacht allmhairiúcháin is infheidhme ar tháirgí talmhaíochta próiseáilte a chomhfhreagraíonn do na dleachtanna allmhairiúcháin is infheidhme ar na táirgí talmhaíochta; (f) ciallaíonn "dleachtanna breise ar shiúcra agus ar phlúr" an dleacht bhreise ar shiúcra (AD S/Z) agus an dleacht bhreise ar phlúr (AD F/M) dá dtagraítear i gCuid a hAon, Roinn I, pointe B.6 d'Iarscríbhinn I a ghabhann le Rialachán (CEE) Uimh. 2658/87 agus atá leagtha síos i gCuid a Trí, Roinn I, Iarscríbhinn 1, Tábla 2 d'Iarscríbhinn I a ghabhann leis an Rialachán sin; (g) ciallaíonn "dleacht ad valorem" an pháirt den dleacht allmhairiúcháin arna sloinneadh mar ráta céatadáin den luach custaim; (h) ciallaíonn "ubh‑albaimin" táirgí de chóid CN 3502 11 90 agus 3502 19 90; (i) ciallaíonn "lachtalbaimin" táirgí de chóid CN 3502 20 91 agus 3502 20 99. CAIBIDIL II ALLMHAIRIÚ TÁIRGÍ TALMHAÍOCHTA PRÓISEÁILTE Roinn I Forálacha ginearálta maidir le hallmhairí Foroinn I Dleachtanna allmhairiúcháin ar tháirgí talmhaíochta próiseáilte Airteagal 3 Comhpháirteanna dleachtanna allmhairiúcháin 1. I gcás na dtáirgí talmhaíochta próiseáilte atá liostaithe i dTábla 1 d'Iarscríbhinn I, sna dleachtanna allmhairiúcháin a bheidh socraithe sa Chomhtharaif Chustaim beidh an chomhpháirt talmhaíochta nach cuid de dhleacht ad valorem í agus comhpháirt neamhthalmhaíochta ar dleacht ad valorem í. 2. I gcás na dtáirgí talmhaíochta próiseáilte atá liostaithe i dTábla 2 d'Iarscríbhinn I, sna dleachtanna allmhairiúcháin a bheidh socraithe sa Chomhtharaif Chustaim beidh dleacht ad valorem agus comhpháirt talmhaíochta ar cuid den dleacht ad valorem í. Airteagal 4 Uasráta na dleachta allmhairiúcháin 3. I gcás ina gcuirfear uasráta dleachta i bhfeidhm freisin, socrófar sa Chomhtharaif Chustaim de bhua Airteagal 31 den Chonradh an modh ríofa chun an t‑uasráta dleachta sin a chinneadh. 4. I gcás na dtáirgí talmhaíochta próiseáilte atá liostaithe i dTábla 1 d'Iarscríbhinn I, má tá dleacht bhreise ar shiúcra agus ar phlúr san áireamh san uasráta dleachta, socrófar sa Chomhtharaif Chustaim de bhua Airteagal 31 den Chonradh an modh ríofa chun an dleacht bhreise sin a chinneadh. Airteagal 5 Dleachtanna allmhairiúcháin breise chun cosc a chur ar thionchair dhíobhálacha ar mhargadh an Aontais nó chun gníomhú ina n‑aghaidh 1. Féadfaidh an Coimisiún a chinneadh, trí bhíthin gníomhartha cur chun feidhme, cé na táirgí talmhaíochta próiseáilte atá liostaithe in Iarscríbhinn IV a mbeidh feidhm ag dleacht allmhairiúcháin bhreise orthu, má allmhairítear faoi réir an ráta dleachta atá leagtha síos sa Chomhtharaif Chustaim iad, chun cosc a chur ar thionchair dhíobhálacha ar mhargadh an Aontais a d'fhéadfadh a bheith mar thoradh ar na hallmhairí sin, nó chun gníomhú in aghaidh na dtionchar díobhálach sin, más rud é: (a) go ndéanfar na hallmhairithe ar phraghas níos ísle ná an leibhéal a chuir an tAontas in iúl don Eagraíocht Dhomhanda Trádála (EDT) ('an truicearphraghas'); nó (b) go sáróidh méid na n‑allmhairí leibhéal áirithe ('an truicearmhéid') i mbliain ar bith. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 42(2). 2. Ní fhorchuirfear dleachtanna allmhairiúcháin breise i gcomhréir le mír 1 nuair nach dócha go suaithfidh na hallmhairí margadh an Aontais, nó i gcás ina mbeadh na héifeachtaí díréireach i gcomparáid leis an gcuspóir atá beartaithe. 3. Chun críocha mhír 1(a), cinnfear praghsanna allmhairiúcháin ar bhonn phraghsanna costais, árachais agus last‑táille allmhairiúcháin (CAL) na coinsíneachta atá á meas. Déanfar praghsanna costais, árachais agus last‑táille allmhairiúcháin a sheiceáil in aghaidh phraghsanna ionadaíocha an táirge sin ar an margadh domhanda nó phraghsanna ionadaíocha an táirge ar mhargadh allmhairiúcháin an Aontais. Déanfar na praghsanna ionadaíoch a chinneadh go tráthrialta ar bhonn sonraí arna mbailiú faoin gcóras faireacháin Comhphobail a bunaíodh de bhun Airteagal 20(5)(b) de Rialachán (CEE) Uimh. 2913/92. 4. Bunófar an truicearmhéid ar dheiseanna rochtana ar an margadh a shaineofar mar allmhairí i bhfoirm céatadáin den tomhaltas comhfhreagrach intíre ar feadh na dtrí bliana roimhe sin. 5. Féadfaidh an Coimisiún na bearta is gá a ghlacadh chun an tAirteagal seo a chur i bhfeidhm maidir le teorainneacha ama i dtaobh an praghas allmhairiúcháin a chruthú, fianaise dhoiciméadach a chur isteach, agus urrús a thaisceadh trí bhíthin gníomhartha cur chun feidhme. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 42(2). 6. Féadfaidh an Coimisiún, trí bhíthin gníomhartha tarmligthe, bearta a ghlacadh chun an méid seo a leanas a dhéanamh: (a) na praghsanna ionadaíocha agus na truicearmhéideanna a shocrú chun críocha dleachtanna allmhairiúcháin breise a chur i bhfeidhm; (b) leibhéal na ndleachtanna allmhairiúcháin breise a shocrú i gcomhréir leis na rialacha atá leagtha amach i gcomhaontuithe idirnáisiúnta arna dtabhairt i gcrích nó arna gcur i bhfeidhm go sealadach i gcomhréir le hAirteagal 218 den Chonradh agus leis na rialacha arna nglacadh de bhun Airteagal 13(1) den Rialachán seo. 7. Foilseoidh an Coimisiún na truicearphraghsanna dá dtagraítear i mír 1(a) in Iris Oifigiúil an Aontais Eorpaigh. Foroinn II Ubh‑albaimin agus lachtalbaimin a allmhairiú Airteagal 6 Ceadúnais allmhairiúcháin i gcomhair ubh‑albaimine agus lachtalbaimine 1. Féadfaidh allmhairiú ubh‑albaimine agus lachtalbaimine lena scaoileadh i saorchúrsaíocht a chur faoi réir ceadúnas allmhairiúcháin a thaispeáint, más gá sin chun na margaí lena mbaineann a bhainistiú agus, go háirithe, chun faireachán a dhéanamh ar thrádáil sna táirgí sin. 2. Eiseoidh na Ballstáit na ceadúnais allmhairiúcháin dá dtagraítear i mír 1 d'aon iarratasóir ar cheadúnas allmhairiúcháin atá bunaithe san Aontas, gan beann ar a áit bhunaíochta agus gan dochar do bhearta arna ndéanamh i gcomhréir le hAirteagal 14. 3. Beidh na ceadúnais allmhairiúcháin dá dtagraítear i mír 1 bailí ar fud an Aontais. 4. Féadfaidh eisiúint ceadúnas allmhairiúcháin agus scaoileadh i saorchúrsaíocht na n‑earraí a chumhdaíonn an ceadúnas a chur faoi réir ceanglas maidir le tionscnamh agus foinse an táirge dá dtagraítear i mír 1 agus faoi réir doiciméad a thaispeáint a d'eisigh tríú tír nó eintiteas lena ndeimhnítear inter alia tionscnamh, barántúlacht agus saintréithe cáilíochta na dtáirgí. Airteagal 7 Urrús i ndáil le ceadúnais allmhairiúcháin 1. Eiseofar na ceadúnais allmhairiúcháin dá dtagraítear in Airteagal 6 faoi réir urrús a thaisceadh lena ráthófar go n‑allmhaireoidh an t‑oibreoir eacnamaíoch na táirgí laistigh de thréimhse bailíochta an cheadúnais allmhairiúcháin. 2. Forghéillfear an t‑urrús ina iomláine nó i bpáirt mura n‑allmhaireofar na táirgí laistigh de thréimhse bailíochta an cheadúnais allmhairiúcháin. 3. Ní fhorghéillfear an t‑urrús, áfach, más rud é nár allmhairíodh na táirgí laistigh den tréimhse sin de dheasca force majeure nó má tá an chainníocht nár allmhairíodh laistigh den tréimhse sin laistigh den leibhéal lamháltais. Airteagal 8 Cumhachtaí tarmligthe Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 40 chun an méid seo a leanas a dhéanamh: (a) allmhairiú ubh‑albaimine agus lachtalbaimine lena scaoileadh i saorchúrsaíocht a chur faoi réir ceadúnais allmhairiúcháin a thaispeáint; (b) na cearta agus na hoibleagáidí a eascraíonn ón gceadúnas allmhairiúcháin agus na héifeachtaí dlíthiúla a bhaineann leis a shainiú; (c) an leibhéal lamháltais a chinneadh dá dtagraítear sa dara fomhír d'Airteagal 7(2) ag féachaint don ghá faireachán a dhéanamh ar na táirgí sin; (d) na rialacha a leagan síos maidir le tásc tionscnaimh agus foinse i gcás ina mbeidh an tásc sin éigeantach; (e) foráil a dhéanamh maidir le heisiúint ceadúnas allmhairiúcháin agus scaoileadh i saorchúrsaíocht na n‑earraí atá cumhdaithe ag an gceadúnas a bheith faoi réir doiciméad a thaispeáint arna eisiúint ag tríú tír nó ag eintiteas lena ndeimhnítear inter alia tionscnamh, barántúlacht agus saintréithe cáilíochta na dtáirgí; (f) rialacha a leagan síos maidir le haistriú ceadúnas allmhairiúcháin agus srianta a chur ar aistriú ceadúnas allmhairiúcháin; (g) na rialacha is gá a leagan síos i gcomhair iontaofacht agus éifeachtúlacht chóras na gceadúnas allmhairiúcháin agus foráil a dhéanamh maidir le cúnamh sonrach riaracháin idir na Ballstáit, más gá sin, chun calaois nó neamhrialtachtaí a chosc nó chun déileáil leo; (h) na cásanna a chinneadh nach gceanglaítear ceadúnas allmhairiúcháin a thaispeáint iontu; (i) na cásanna a chinneadh nach gceanglaítear urrús a thaisceadh faoi Airteagal 7 iontu; (j) rialacha a leagan síos i ndáil le rialacha cothrománacha maidir le ceadúnais allmhairiúcháin i gcomhair táirgí talmhaíochta arna nglacadh de bhun Airteagal 118 de Rialachán (AE) Uimh. .../... [COM(2011)626 final] a chur i bhfeidhm ar cheadúnais allmhairiúcháin i gcomhair ubh‑albaimine agus lachtalbaimine; (k) rialacha a leagan síos i ndáil le rialacha cothrománacha maidir le hurrúis, arna nglacadh de bhun Airteagal 67(3) de Rialachán (AE) Uimh. .../... [COM(2011)628 final] a chur i bhfeidhm ar cheadúnais allmhairiúcháin i gcomhair ubh‑albaimine agus lachtalbaimine. Airteagal 9 Cumhachtaí cur chun feidhme 1. Déanfaidh an Coimisiún, trí ghníomhartha cur chun feidhme, na bearta is gá a ghlacadh maidir leis an méid seo a leanas: (a) iarratais ar cheadúnais allmhairiúcháin a chur isteach, na ceadúnais sin a eisiúint agus úsáid na gceadúnas sin; (b) tréimhse bhailíochta an cheadúnais allmhairiúcháin agus an méid urrúis atá le cur isteach; (c) cruthúnas gur comhlíonadh na ceanglais maidir le húsáid ceadúnas allmhairiúcháin; (d) eisiúint ceadúnas allmhairiúcháin athsholáthair agus ceadúnas allmhairiúcháin dúblach; (e) láimhseáil ceadúnas allmhairiúcháin ag na Ballstáit; (f) malartú na faisnéise is gá chun an córas a bhainistiú; (g) forálacha cothrománacha maidir le ceadúnais allmhairiúcháin do tháirgí talmhaíochta arna nglacadh de bhun Airteagal 119 de Rialachán (AE) Uimh. .../... [COM(2011)626 final] a chur i bhfeidhm ar cheadúnais allmhairiúcháin i gcomhair ubh‑albaimine agus lachtalbaimine; (h) forálacha cothrománacha maidir le hurrúis, arna nglacadh de bhun Airteagal 67(4) de Rialachán (AE) Uimh. .../... [COM(2011)628 final], a chur i bhfeidhm ar cheadúnais allmhairiúcháin i gcomhair ubh‑albaimine agus lachtalbaimine. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 42(2). 2. I gcás ina gcuirfear iarratas isteach ar chainníocht mhór, féadfaidh an Coimisiún, chun an margadh a bhainistiú, trí bhíthin gníomhartha cur chun feidhme, teorainn a chur leis na cainníochtaí ar féidir ceadúnais allmhairiúcháin a eisiúint ina dtaobh, cainníochtaí a dhiúltú ar cuireadh iarratas isteach orthu i ndáil le ceadúnais allmhairiúcháin agus taisceadh iarratas ar cheadúnais allmhairiúcháin a chur ar fionraí. ROINN II Trádáil tosaíochta Foroinn I dleachtanna allmhairiúcháin a laghdú Airteagal 10 Comhpháirteanna talmhaíochta, dleachtanna ad valorem agus dleachtanna breise a laghdú agus a chéimniú amach 1. I gcás ina bhforáiltear i gcomhaontú idirnáisiúnta, arna thabhairt i gcrích nó arna chur i bhfeidhm go sealadach i gcomhréir le hAirteagal 218 den Chonradh, maidir le laghdú nó laghduithe comhleanúnacha as a dtiocfadh céimniú amach dleachtanna allmhairiúcháin i gcás táirgí talmhaíochta próiseáilte atá faoi réir trádála tosaíochta, beidh an méid seo a leanas faoi réir an laghdaithe nó an chéimnithe amach sin: (a) an chomhpháirt talmhaíochta; (b) na dleachtanna breise ar shiúcra agus ar phlúr; (c) an dleacht ad valorem. 2. I gcás ina bhforáiltear i gcomhaontú idirnáisiúnta, arna thabhairt i gcrích nó arna chur i bhfeidhm go sealadach i gcomhréir le hAirteagal 218 den Chonradh, maidir le laghdú nó céimniú amach na gcomhpháirteanna talmhaíochta i ndáil leis na táirgí atá liostaithe i dTábla 2 d'Iarscríbhinn I a ghabhann leis an Rialachán seo, cuirfear comhpháirt talmhaíochta nach comhpháirt ad valorem talmhaíocht í in ionad na dleachta arb í an comhpháirt talmhaíochta í agus ar cuid den dleacht ad valorem í. Airteagal 11 Cainníochtaí a úsáideadh iarbhír nó a mheastar a úsáideadh 1. Déanfar laghdú nó céimniú amach comhpháirteanna talmhaíochta nó dleachtanna breise ar shiúcra nó ar phlúr i gcomhréir le hAirteagal 10(1) a chinneadh ar bhonn an méid seo a leanas: (a) cainníochtaí na dtáirgí talmhaíochta atá liostaithe in Iarscríbhinn V agus a úsáideadh iarbhír nó a mheastar a úsáideadh chun an táirge talmhaíochta próiseáilte a mhonarú; (b) na dleachtanna is infheidhme maidir leis na táirgí talmhaíochta dá dtagraítear i bpointe (a) agus a úsáidtear chun an chomhpháirt talmhaíochta laghdaithe agus dleachtanna breise ar shiúcra agus ar phlúr a ríomh i gcás socruithe trádála tosaíochta áirithe. 2. Na táirgí talmhaíochta atá le meas mar tháirgí a úsáideadh chun an táirge talmhaíochta próiseáilte a mhonarú, roghnófar iad as measc na dtáirgí talmhaíochta sin a úsáideadh chun an táirge talmhaíochta próiseáilte a mhonarú ar bhonn a dtábhachta sa trádáil idirnáisiúnta agus cineál ionadaíoch a leibhéal praghais i gcás na dtáirgí talmhaíochta eile ar fad a úsáideadh chun an táirge talmhaíochta próiseáilte a mhonarú. 3. Na cainníochtaí de tháirgí talmhaíochta atá liostaithe in Iarscríbhinn V agus a úsáideadh iarbhír, comhshófar iad go cainníochtaí coibhéiseacha de na táirgí talmhaíochta sonracha a mheastar a úsáideadh. Airteagal 12 Cumhachtaí tarmligthe Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 40 chun an méid seo a leanas a dhéanamh: (a) liosta a bhunú de na táirgí talmhaíochta sin atá liostaithe in Iarscríbhinn V a mheasfar a úsáideadh chun na táirgí talmhaíochta próiseáilte a mhonarú ar bhonn na gcritéar roghnúcháin atá leagtha síos in Airteagal 11(2); (b) na cainníochtaí coibhéiseacha agus na rialacha a leagan síos i gcomhair an chomhshó dá bhforáiltear in Airteagal 11(3); (c) na heilimintí a leagan síos a theastaíonn chun an chomhpháirt talmhaíochta laghdaithe agus na dleachtanna breise laghdaithe a ríomh agus na modhanna a leagan síos chun iad a ríomh; (d) ceanglais doiciméadúcháin a leagan síos; (e) na méideanna diomaibhseacha a leagan síos a socrófar na comhpháirteanna talmhaíochta laghdaithe agus na dleachtanna breise ar shiúcra agus ar phlúr ag nialas ina gcás. Airteagal 13 Cumhachtaí cur chun feidhme 1. Déanfaidh an Coimisiún, más iomchuí, trí bhíthin gníomhartha cur chun feidhme, bearta a ghlacadh chun na comhaontuithe idirnáisiúnta a chur chun feidhme, ar comhaontuithe iad a tugadh i gcríoch nó a cuireadh i bhfeidhm go sealadach i gcomhréir le hAirteagal 218 den Chonradh maidir le socrú dleachtanna allmhairiúcháin ar tháirgí talmhaíochta próiseáilte atá faoi réir laghdú i gcomhréir le hAirteagal 10(1) agus (2) den Rialachán seo. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 42(2). 2. Féadfaidh an Coimisiún, trí bhíthin gníomhartha cur chun feidhme, na bearta is gá a ghlacadh lena leagfar síos an méid seo a leanas: (a) cainníochtaí socraithe de na táirgí talmhaíochta dá dtagraítear in Airteagal 12(a) a mheastar a úsáideadh chun na táirgí talmhaíochta próiseáilte dá dtagraítear in Airteagal 12(a) a mhonarú; (b) cainníochtaí de na táirgí talmhaíochta, dá dtagraítear in Airteagal 12(a) a mheastar a úsáideadh chun na táirgí talmhaíochta próiseáilte a mhonarú, i gcás gach comhdhéanaimh fhéideartha de na táirgí talmhaíochta próiseáilte sin nach féidir cainníochtaí socraithe de na táirgí talmhaíochta sonracha a bhunú ina a dtaobh i gcomhréir le pointe (a); Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 42(2). Foroinn II Cuótaí taraife Airteagal 14 Cuótaí Taraife a oscailt agus a bhainistiú 1. Cuótaí taraife maidir le hallmhairiú táirgí talmhaíochta próiseáilte agus na táirgí talmhaíochta dá dtagraítear sa dara mír d'Airteagal 1, atá leagtha síos i gcomhaontuithe arna dtabhairt i gcrích agus arna gcur i bhfeidhm go sealadach i gcomhréir le hAirteagal 218 den Chonradh, déanfaidh an Coimisiún iad a oscailt agus a bhainistiú. 2. Déanfar na cuótaí taraife dá dtagraítear i mír 1 a bhainistiú ar bhealach a sheachnóidh aon idirdhealú idir oibreoirí agus ina dtabharfar an t‑ualú cuí do riachtanais soláthair mhargadh an Aontais agus an gá cothromaíocht an mhargaidh sin a chaomhnú. 3. Déanfar na cuótaí taraife dá dtagraítear i mír 1 a bhainistiú trí cheann amháin de na modhanna seo a leanas a chur i bhfeidhm: (a) modh leithdháilte atá bunaithe ar an ord croineolaíoch ina gcuirfear iarratais isteach (an prionsabal "tús freastail ar an gceann is túisce"); (b) modh iomchuí eile leithdháilte. 4. De mhaolú ar mhír 3, i gcás ina mbaineann an cuóta taraife atá le bainistiú i gcomhréir le mír 1 le hubh‑albaimin nó le lachtalbaimin, déanfar an cuóta taraife a bhainistiú trí cheann amháin nó trí theaglaim de na modhanna seo a leanas a chur i bhfeidhm: (a) modh lena leithdháiltear cuótaí i gcomhréir leis na cainníochtaí arna n‑iarraidh sna hiarratais ("modh scrúdúcháin chomhuainigh"); (b) modh leithdháilte atá bunaithe ar phatrúin trádála traidisiúnta ("modh traidisiúnta/núíosach"); (c) modh leithdháilte atá bunaithe ar an ord croineolaíoch inar cuireadh iarratais isteach (an prionsabal "tús freastail ar an gceann is túisce"); Airteagal 15 Cumhachtaí tarmligthe Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 40 ag leagan síos an méid seo a leanas: (a) na coinníollacha agus na ceanglais incháilíochta nach mór d'oibreoir a chomhlíonadh chun iarratas a chur isteach laistigh den chuóta taraife atá leagtha amach i gcomhaontú idirnáisiúnta dá dtagraítear in Airteagal 14(1); (b) forálacha a bhaineann le haistriú ceart idir oibreoirí agus, más gá, na teorainneacha ar an aistriú sin laistigh de bhainistíocht an chuóta taraife atá leagtha amach i gcomhaontú idirnáisiúnta dá dtagraítear in Airteagal 14(1); (c) forálacha lena gcuirtear rannpháirtíocht sa chuóta taraife atá leagtha amach i gcomhaontú idirnáisiúnta dá dtagraítear in Airteagal 14(1) faoin gcoinníoll ceadúnas allmhairiúcháin a thaispeáint agus urrús a thaisceadh; (d) na forálacha is gá maidir le fianaise dhoiciméadach, ceanglais nó srianta a bhfuil feidhm acu maidir leis an gcuóta taraife atá leagtha amach i gcomhaontú idirnáisiúnta dá dtagraítear in Airteagal 14(1). Airteagal 16 Cumhachtaí cur chun feidhme 1. Déanfaidh an Coimisiún, trí bhíthin gníomhartha cur chun feidhme, na bearta is gá a ghlacadh lena leagfar síos an méid seo a leanas: (a) na cuótaí taraife bliantúla; (b) an bhainistíocht atá le húsáid do na cuótaí taraife bliantúla; (c) nósanna imeachta chun forálacha sonracha a chur i bhfeidhm atá leagtha síos sa chomhaontú idirnáisiúnta, go háirithe maidir leis an méid seo a leanas: (i) doiciméid a thaispeáint a d'eisigh an tír is onnmhaireoir; (ii) ceann scríbe agus úsáid na dtáirgí; (d) tréimhse bhailíochta na gceadúnas allmhairiúcháin atá le taispeáint i gcomhréir le hAirteagal 15(c); (e) an méid urrúis atá le taisceadh i gcomhréir le hAirteagal 15(c); (f) rialacha maidir le húsáid ceadúnas allmhairiúcháin atá le taispeáint i gcomhréir le hAirteagal 15(c) agus rialacha sonracha a bhaineann go háirithe leis na nósanna imeachta faoina dtaiscfear iarratais ar allmhairiú agus faoina ndeonófar údarú laistigh den chuóta taraife. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 42(2). 2. Déanfaidh an Coimisiún, trí bhíthin gníomhartha tarmligthe, bearta a ghlacadh chun an méid seo a leanas a dhéanamh: (a) a áirithiú nach sárófar na cainníochtaí atá ar fáil laistigh den chuóta taraife, go háirithe trí chomhéifeacht leithdháilte a chur i bhfeidhm ar gach iarratas nuair a shroichfear na cainníochtaí atá ar fáil, iarratais atá ar feitheamh a dhiúltú agus, mas gá, cur isteach iarratas a chur ar fionraí; (b) cainníochtaí nár úsáideadh den chuóta taraife a ath‑leithdháileadh. ROINN III Bearta cosanta Airteagal 17 Bearta cosanta 1. Déanfaidh an Coimisiún, faoi réir mhír 3 den Airteagal seo, trí bhíthin gníomhartha cur chun feidhme, bearta cosanta i gcoinne allmhairiú táirgí talmhaíochta próiseáilte isteach san Aontas i gcomhréir le Rialachán (CE) Uimh. 260/2009 agus Rialachán (CE) Uimh. 625/2009. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 42(2). 2. Ach amháin má fhoráiltear a mhalairt de bhun aon ghnímh eile ó Pharlaimint na hEorpa agus ón gComhairle agus aon ghnímh eile ón gComhairle, déanfaidh an Coimisiún, i gcomhréir le mír 3 den Airteagal seo agus trí bhíthin gníomhartha cur chun feidhme, bearta cosanta i gcoinne allmhairiú táirgí talmhaíochta próiseáilte isteach san Aontas, ar bearta iad dá bhforáiltear i gcomhaontuithe idirnáisiúnta a tugadh i gcrích nó a cuireadh i bhfeidhm go sealadach i gcomhréir le hAirteagal 218 den Chonradh. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 42(2). 3. Féadfaidh an Coimisiún na bearta dá dtagraítear i mír 1 agus i mír 2 a dhéanamh arna iarraidh sin do Bhallstát nó ar a thionscnamh féin. I gcás ina bhfaighidh an Coimisiún iarraidh ó Bhallstát, déanfaidh sé Cinneadh ina leith laistigh de chúig lá oibre tar éis dó an iarraidh a fháil. 4. Ar mhórchúiseanna práinne, glacfaidh an Coimisiún gníomhartha cur chun feidhme atá infheidhme láithreach bonn a bhaineann leis na bearta cosanta dá bhforáiltear i mír 1 agus i mír 2 i gcomhréir leis an nós imeachta dá dtagraítear in Airteagal 42(3). 5. Déanfaidh an Coimisiún bearta cosanta ón Aontais arna nglacadh de bhun mhír 3 agus mhír 4 a chúlghairm nó a leasú trí bhíthin gníomhartha cur chun feidhme i gcomhréir le hAirteagal 42(2). I gcásanna práinneacha, déanfaidh an Coimisiún cinneadh, ag gníomhú dó i gcomhréir le hAirteagal 42(3). ROINN IV Próiseáil isteach Airteagal 18 Próiseáil isteach ar tháirgí talmhaíochta gan scrúdú ar na coinníollacha eacnamaíocha 1. I gcásanna ina fhaightear earraí nach bhfuil liostaithe in Iarscríbhinn I ó tháirgí talmhaíochta faoi phróiseáil isteach, measfar go bhfuil na coinníollacha eacnamaíocha dá dtagraítear in Airteagal 117(c) de Rialachán (CEE) Uimh. 2913/92 comhlíonta má dhéantar deimhniú próiseála isteach a thaispeáint maidir leis na táirgí talmhaíochta sin. 2. Eiseofar deimhnithe próiseála isteach le haghaidh táirgí talmhaíochta a úsáidtear chun na hearraí nach bhfuil liostaithe in Iarscríbhinn I a mhonarú laistigh de na teorainneacha ó thaobh cainníochtaí arna gCinneadh ag an gCoimisiún. Cinnfear na cainníochtaí sin bunaithe ar na teorainneacha éigeantacha buiséadacha le haghaidh aisíocaíochtaí onnmhairiúcháin i gcomhair earraí nach bhfuil liostaithe in Iarscríbhinn I agus na ceanglais a bhfuiltear ag súil leo ó thaobh caiteachais de i gcás aisíocaíochtaí onnmhairiúcháin i gcomhair earraí nach bhfuil liostaithe in Iarscríbhinn I go háirithe, ag cur na nithe seo a leanas san áireamh: (a) méid na n‑onnmhairí a bhfuiltear ag súil leo de na hearraí lena mbaineann nach bhfuil liostaithe in Iarscríbhinn I; (b) dálaí mhargadh an Aontais agus an mhargaidh dhomhanda maidir leis na buntáirgí ábhartha, nuair is iomchuí; (c) fachtóirí eacnamaíocha agus rialála. Déanfar athbhreithniú ar na cainníochtaí go tráthrialta chun forbairtí sna fachtóirí eacnamaíocha agus rialála a chur san áireamh. 3. Eiseoidh na Ballstáit na deimhnithe próiseála isteach dá dtagraítear i mír 1 d'aon iarratasóir ar dheimhniú atá bunaithe san Aontas, beag beann ar a áit bhunaíochta. Beidh deimhnithe próiseála isteach bailí ar fud an Aontais. Airteagal 19 Cumhachtaí tarmligthe Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 40 ag leagan síos an méid seo a leanas: (a) liosta de na táirgí talmhaíochta atá liostaithe in Iarscríbhinn III agus a úsáidtear chun earraí nach bhfuil liostaithe in Iarscríbhinn I a mhonarú, ar féidir deimhnithe próiseála isteach a eisiúint ina leith; (b) na coinníollacha agus na ceanglais cháilitheachta nach mór d'oibreoir a chomhlíonadh d'fhonn iarratas ar dheimhniú próiseála isteach a chur isteach; (c) na cearta a eascraíonn ón deimhniú próiseála isteach agus na héifeachtaí dlíthiúla a bhaineann leis; (d) forálacha maidir leis na cearta a eascraíonn ó dheimhnithe próiseála isteach a aistriú i measc oibreoirí agus forálacha maidir le fianaise dhoiciméadach; (e) na rialacha is gá le go mbeidh córas na ndeimhnithe próiseála isteach iontaofa agus éifeachtúil. Airteagal 20 Cumhachtaí cur chun feidhme 1. Déanfaidh an Coimisiún, trí ghníomhartha cur chun feidhme, na bearta is gá a ghlacadh maidir leis an méid seo a leanas: (a) cainníocht na dtáirgí talmhaíochta ar féidir deimhnithe próiseála isteach a eisiúint ina leith a chinneadh i gcomhréir le hAirteagal 18(2); (b) formáid agus inneachar na n‑iarratas ar dheimhnithe próiseála isteach; (c) formáid, inneachar agus tréimhse bailíochta na ndeimhnithe próiseála isteach; (d) an nós imeachta maidir le hiarratais a thaisceadh agus maidir le deimhnithe próiseála isteach a eisiúint; (e) bainistiú na mBallstát ar na deimhnithe próiseála isteach; (f) na nósanna imeachta maidir le cúnamh riaracháin idir na Ballstáit. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 42(2). 2. I gcás ina ndéantar iarratas ar chainníochtaí móra, féadfaidh an Coimisiún, trí bhíthin gníomhartha cur chun feidhme, teorainn a chur leis na cainníochtaí ar féidir deimhnithe próiseála isteach a eisiúint ina dtaobh, cainníochtaí a dhiúltú ar cuireadh iarratas isteach orthu i ndáil le deimhnithe próiseála isteach agus taisceadh iarratas ar dheimhnithe próiseála isteach a chur ar fionraí. Airteagal 21 Socruithe próiseála agus próiseála isteach a chur ar fionraí i gcás ubh‑albaimine agus lachtalbaimine 1. I gcás suaite i margadh an Aontais nó i gcás inar dóigh go mbeidh suaitheadh ann de thoradh socruithe próiseála isteach, féadfaidh an Coimisiún, trí bhíthin gníomhartha cur chun feidhme, arna iarraidh sin do Bhallstát nó ar a thionscnamh féin, úsáid na socruithe próiseála isteach a chur ar fionraí i bpáirt nó ina hiomláine, i gcás ubh albaimine agus lachtalbaimine. I gcás ina bhfaigheann an Coimisiún iarraidh ó Bhallstát déanfaidh sé Cinneadh ina leith, trí bhíthin gníomhartha cur chun feidhme, laistigh de chúig lá oibre tar éis dó an iarraidh a fháil. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 42(2). 2. Ar mhórchúiseanna práinne, glacfaidh an Coimisiún gníomhartha cur chun feidhme atá infheidhme láithreach bonn a bhaineann leis an bhfionraí dá dtagraítear i mír 1 i gcomhréir leis an nós imeachta dá dtagraítear in Airteagal 42(3). CAIBIDIL III ONNMHAIRÍ ROINN I Aisíocaíochtaí onnmhairiúcháin Airteagal 22 Earraí agus táirgí incháilithe 1. I gcásanna ina ndéantar earraí nach earraí ó Iarscríbhinn I iad a onnmhairiú, beidh na hearraí talmhaíochta atá liostaithe i bpointí (i), (ii), (iii), (v) agus (vii) d'Airteagal 133(1)(a) de Rialachán (AE) Uimh. …/… [COM(2011) 626 final] a úsáideadh chun na hearraí sin nach bhfuil liostaithe in Iarscríbhinn I a mhonarú, incháilithe le haghaidh aisíocaíochtaí onnmhairiúcháin mar atá leagtha amach in Iarscríbhinn II a ghabhann leis an Rialachán seo. Beidh feidhm ag Airteagal 133(1)(b) agus (2) de Rialachán (AE) Uimh. …/… [COM(2011) 626 final]. 2. Ní dhéanfar na haisíocaíochtaí onnmhairiúcháin dá dtagraítear i mír 1 a dheonú i ndáil leis na nithe seo a leanas: (a) earraí allmhairiúcháin nach bhfuil liostaithe in Iarscríbhinn I a mheastar a bheith i saorchúrsaíocht i gcomhréir le hAirteagal 29 den Chonradh agus a dhéantar a ath‑onnmhairiú; (b) earraí allmhairiúcháin nach bhfuil liostaithe in Iarscríbhinn I a mheastar a bheith i saorchúrsaíocht i gcomhréir le hAirteagal 29 den Chonradh agus a dhéantar a ath‑onnmhairiú tar éis próiseála nó a ionchorpraítear in earraí eile nach bhfuil liostaithe in Iarscríbhinn I; (c) gránaigh, rís, bainne agus táirgí bainne nó uibheacha allmhairithe a mheastar a bheith i saorchúrsaíocht i gcomhréir le hAirteagal 29 den Chonradh agus a dhéantar a onnmhairiú tar éis próiseála nó a ionchorpraítear in earraí eile nach bhfuil liostaithe in Iarscríbhinn I; Airteagal 23 Aisíocaíochtaí onnmhairiúcháin a chinneadh 1. Cinnfear na haisíocaíochtaí onnmhairiúcháin dá dtagraítear in Airteagal 22 ar bhonn chomhdhéanamh na n‑earraí onnmhairithe agus na rátaí aisíocaíochta onnmhairiúcháin a shocraítear le haghaidh gach buntáirge as a bhfuil na hearraí onnmhairithe comhdhéanta. 2. Chun na haisíocaíochtaí onnmhairiúcháin a chinneadh, déanfar táirgí atá liostaithe i bpointí (i), (ii), (iii), (v) agus (vii) d'Airteagal 133(1) (a) de Rialachán (AE) Uimh. …/… [COM(2011) 626 final] nach bhfuil liostaithe in Iarscríbhinn III a ghabhann leis an Rialachán seo, déanfar iad a asamhlú sna buntáirgí. Airteagal 24 Rialacha cothrománacha 1. Beidh feidhm ag na rialacha cothrománacha maidir le haisíocaíochtaí onnmhairiúcháin i gcomhair táirgí talmhaíochta atá leagtha síos in Airteagal 136(4) de Rialachán (AE) Uimh. …/… [COM(2011) 626 final] i leith earraí nach bhfuil liostaithe in Iarscríbhinn I. 2. Beidh feidhm ag na rialacha cothrománacha maidir le hurrúis, seiceálacha, fíoruithe agus pionóis atá leagtha síos in Airteagal 60, Airteagal 61, Airteagal 62, Airteagal 65, Airteagal 67(1) agus (2), Airteagal 79 go 87, Airteagal 105(2), Airteagal 106(1) agus (2) agus Airteagal 108 de Rialachán (AE) Uimh. …/… [COM(2011) 628 final] i leith earraí nach bhfuil liostaithe in Iarscríbhinn I. Airteagal 25 Rátaí aisíocaíochtaí onnmhairiúcháin 1. Glacfar bearta i gcomhréir le hAirteagal 135 de Rialachán (AE) Uimh. …/… [COM(2011) 626 final] agus i gcomhréir le hAirteagal 3 de Rialachán (AE) Uimh. …/… [COM(2011) 629 final] chun rátaí aisíocaíochtaí onnmhairiúcháin a shocrú i gcomhair na mbuntáirgí. 2. Chun na haisíocaíochtaí onnmhairiúcháin a ríomh, déanfar táirgí eile talmhaíochta atá liostaithe i bpointí (i), (ii), (iii), (v) agus (vii) d'Airteagal 133(1)(a) de Rialachán (AE) Uimh. …/… [COM(2011) 626 final] agus nach bhfuil liostaithe in Iarscríbhinn III a ghabhann leis an Rialachán seo, agus a eascraíonn ó bhuntáirgí nó a asamhlaíodh sna buntáirgí i gcomhréir le hAirteagal 23(2), déanfar iad a thiontú ina mbuntáirgí. Airteagal 26 Earraí sonracha ar earraí iad nach bhfuil liostaithe in Iarscríbhinn I a onnmhairiú chuig cinn scríbe shonracha I gcás ina gceanglaítear é i gcomhaontú idirnáisiúnta arna thabhairt i gcrích ag an Aontas i gcomhréir le hAirteagal 218 den Chonradh, eiseoidh na húdaráis náisiúnta, arna iarraidh sin don pháirtí lena mbaineann, deimhniú ina sonrófar ar íocadh aisíocaíochtaí onnmhairiúcháin i ndáil le hearraí sonracha ar earraí iad nach bhfuil liostaithe in Iarscríbhinn I agus a onnmhairíodh chuig cinn scríbe shonracha. Airteagal 27 Cumhachtaí tarmligthe Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 40 ag leagan síos an méid seo a leanas: (a) rialacha maidir le sainiú agus saintréitheanna na n‑earraí nach bhfuil liostaithe in Iarscríbhinn I atá le honnmhairiú agus sainiú ag